Saya tak beritahu penumpang, elak mereka panik – Juruterbang

IPOH: Juruterbang yang terlibat dalam insiden helikopter terhempas semasa mendarat di Brinchang, pada Rabu, Kapten Fedzrol Norazam telah menggunakan segala kemahiran yang dimilikinya dan berusaha sedaya upaya bagi memastikan keselamatan penumpang.

Katanya, beliau berusaha mencari tempat pendaratan selamat apabila tiba-tiba angin kuat sehingga menyebabkan pesawat berkenaan sukar dikawal dan tidak stabil serta bergerak menghampiri kawasan bukit.

“Semasa dalam perjalanan pulang dari Gua Musang kami menggunakan laluan biasa namun cuaca hujan di kawasan Kampung Raja (Cameron Highlands) menyebabkan saya terpaksa beralih ke kawasan yang tidak hujan sebelum ke Brinchang, di mana terdapat lokasi yang membenarkan laluan helikopter.

“Apabila saya melalui kawasan itu, ada satu perkara pelik… angin menolak helikopter ke atas dan rasa ada yang tidak kena serta (saya) cuba mengawalnya sebaik mungkin tetapi saya tidak memberitahu penumpang bagi mengelakkan mereka panik.

“Saya cuba berpatah balik tetapi angin terus menolak helikopter rapat ke bukit ketika berada di ketinggian 5,000 kaki dan sukar untuk turun ke bawah, malah (helikopter) masih dalam keadaan tidak stabil walaupun telah menggunakan kekuatan enjin sepenuhnya,” katanya kepada pemberita ketika menceritakan detik cemas itu.

Terdahulu Menteri Kesihatan Khairy Jamaluddin melawat Fedzrol dan lima kakitangan Kementerian Kesihatan dari Pasukan Doktor Udara (PDU) Pejabat Kesihatan Daerah (PKD) Kinta yang terlibat dalam kejadian itu di Hospital Raja Permaisuri Bainun (HRPB) di sini pada Khamis.

Fedzrol berkata, beliau kemudian memutuskan untuk mengambil langkah alternatif iaitu melakukan suatu teknik khas bagi memastikan hentaman yang berlaku ketika terhempas bermula daripada ekor helikopter supaya penumpang selamat.

“Apabila terhempas, saya tidak sedarkan diri selama beberapa minit dan sebaik sedar, saya terdengar suara mereka memanggil saya dan mendapati semua penumpang telah berjaya keluar menyelamatkan diri, manakala saya masih di tempat duduk dengan memakai tali pinggang keledar dan tangan masih memegang handle (stereng),” katanya.

Fedzrol yang mengalami pendarahan pada bahagian kepala berkata, beliau amat bersyukur kerana kesemua penumpang termasuk dirinya selamat.

Katanya kejadian itu tidak mematahkan semangatnya dalam bidang penerbangan malah masih berani untuk mengendalikan pesawat, namun beliau bimbang persepsi orang ramai serta pihak berkuasa yang menilai kemampuannya berikutan kemalangan itu. – BERNAMA


Isu sistem halimunan: Srimelan disaman RM15 juta

KUALA LUMPUR: Ibarat orang lain makan nangka, orang lain terkena getah.

Syarikat Srimelan Sdn Bhd disaman RM15 juta ekoran pembatalan projek rundingan terus (direct nego) sistem Virtual Autopsy Technology (VAT) bernilai RM40 juta kepada Hospital Universiti Kebangsaan Malaysia (HUKM) pada tahun 2012.

VAT atau dikenali Digital Autopsy Diagnostic Station (DADS) adalah sistem kenal pasti punca kematian tanpa perlu bedah mayat dikatakan produk milik Info Valley Sdn Bhd, di mana Srimelan dilantik sebagai ejen pemasarannya.

Bekas pengarah syarikat Srimelan Sdn Bhd, Nor Aina Arbi mendedahkan perkara itu berkata, pihaknya terkejut apabila notis saman diterima sedangkan syarikat Info Valley dipercayai gagal demonstrasi sistem VAT dalam beberapa siri perbincangan dengan HUKM (kini dikenali PPUKM) melalui surat Bendahari UKM bertarikh 12 Januari 2010.

“Bendahari UKM bertanyakan samada Srimelan mahu teruskan atau tidak ekoran kegagalan Info Valley tunjuk sistem.

“Pada 13 April 2010, Info Valley membuat aduan kepada Kementerian Kewangan (MOF) untuk mengenepikan ejen pemasarannya, Srimelan agar urusan boleh dilakukan terus dengan HUKM.

“Pada 23 April 2010, Info Valley dipercayai memberitahu MOF bahawa mereka telah membangunkan perisian VAT sejak tahun 2004.”

“Di sini nampak bercanggah, PPUKM dakwa tidak pernah lihat sistem VAT oleh Info Valley, bagaimana MOF boleh terima kenyataan dari Info Valley mengatakan mereka ada produk?,” soalnya MEDIA VARIASI.

Menjelaskan lanjut Nor Aina memberitahu, pada 24 Mei 2010, Bendahari UKM telah memberi spesifikasi baharu yang menyebabkan Srimelan terpaksa menawarkan harga baharu RM64 juta.

“Pada 14 Jun 2010, MOF telah mengenepikan Srimelan dengan menerima aduan Info Valley dan memutuskan perolehan perisian diberi secara rundingan terus (Direct Nego) kepada Info Valley manakala perolehan peralatan kepada Srimelan, dan membatalkan surat niat perolehan terdahulu kepada Srimelan.

“Walaupun MOF telah buat keputusan itu namun, pada 17 Jun 2010, Jawatankuasa Penyediaan Spesifikasi PPUKM tidak setuju bekerjasama dengan Info Valley kerana gagal menyakinkan mereka bahawa sistem VAT itu wujud.

Dedah Nor Aina lagi, pada 13 Julai 2010, Kementerian Pengajian Tinggi (KPT) campur tangan dan menanyakan spesifikasi baharu terdahulu diberi kepada Srimelan pada 24 Mei 2010 untuk harga baharu.

“Pada 6 April 2011, lnfo Valley kenakan injuksi kepada Srimelan dengan arahan menghentikan segala kerja dengan PPUKM/UKM dan mengutamakan untuk melengkapkan ‘Award’ bertarikh 11 September 2009′.

“Pada 11 Januari 2012, Bendahari UKM memberitahu Srimelan pembatalan perolehan VAT secara rundingan terus melalui surat MOF bertarikh 20 Oktober 2011.

“Pada 9 November 2012 Srimelan disaman dengan tuntutan ganti rugi sebanyak RM15 juta ini.

“Saya ingin bertanya Info Valley tidak pernah demonstrasi sistem VAT, oleh itu kerugian RM15 juta datang dari mana?”

“Pada 18 Mac 2014, melalui surat MOF, Bahagian Perolehan, Datuk Hashmuddin Mohamad mengesahkan bahawa semasa perlaksanaan projek VAT tiada apa-apa ikatan terwujud antara Srimelan dan kerajaan kerana surat setuju terima (LOA) masih belum dikeluarkan.

“Tanpa LOA ini mengesahkan tiada award pernah dikeluarkan, tiada sistem VAT, tiada kerugian dan Srimelan hanyalah dijadikan mangsa keadaan,” katanya.

Semalam Nor Aina tampil mendedahkan wujud kelompongan dalam prosedur projek rundingan terus (direct nego) yang menyebabkan duit kerajaan ‘dikelepet’ sebanyak RM40 juta.

Peruntukan RM40 juta ini adalah dari Pakej Rangsangan Ekonomi ll (PRE II) bagi pembekalan sistem VAT/DADS kepada unit forensik PPUKM pada tahun 2009.

Kelompongan berlaku apabila tiada semakan atau penelitian terlebih dahulu ke atas produk VAT ini sebelum rundingan terus diberikan oleh Kementerian Kewangan (MOF) ketika itu.

Nor Aina mendedahkan kemungkinan bersandarkan laporan media The Edge yang disiarkan pada 22 Oktober 2009 di mana syarikat Info Valley Sdn Bhd mendakwa berkeupayaan menyediakan sistem VAT menyebabkan ia ditawarkan projek secara rundingan terus dari MOF.

Menurut laporan itu, Info Valley mendakwa membangunkan sistem VAT sejak 2004, dan dianugerahkan kontrak dari Kementerian Kesihatan dengan geran RM5.42 juta dari Kementerian Sains, Teknologi dan Inovasi.

Projek rundingan terus berkenaan bagaimanapun dibatalkan gara-gara Info Valley gagal membuat demonstrasi produk bagi memperoleh peruntukan bernilai RM40 juta terbabit.

Author

Tun Puteh Wanti

View all posts

View all posts


Mahathir cadang PRU15 selepas musim banjir

PUTRAJAYA: Bekas Perdana Menteri Tun Dr Mahathir Mohamad mencadangkan supaya Pilihan Raya Umum ke-15 (PRU15) diadakan selepas musim banjir bagi mengelak berlaku kejadian tidak diingini terhadap pengundi yang keluar menunaikan tanggungjawab mereka.

Bercakap kepada pemberita selepas mengadakan sesi dialog dan suai kenal bersama badan bukan kerajaan (NGO) di sini hari ini, Mahathir berkata selain mengambil kira faktor keselamatan, bencana banjir juga menyukarkan pergerakan pengundi.

“Masa yang sesuai ialah waktu tenang bukan sewaktu bencana, tidak berlaku banjir atau angin kencang. Kalau musim banjir bukan sahaja sukarkan pergerakan malah mungkin mendatangkan musibah seperti kecederaan atau kematian.

“Sebab itu waktu banjir tidak sesuai untuk adakan pilihan raya,” katanya ketika ditanya tarikh yang sesuai untuk pembubaran Parlimen bagi memberi laluan kepada PRU15.

Beliau berkata setiap parti yang bertanding juga dapat membuat persediaan rapi sekiranya PRU15 diadakan bukan ketika musim banjir.

Dalam pada itu, beliau berkata Gerakan Tanah Air (GTA) masih belum menetapkan calon yang akan mewakili gerakan itu pada PRU15.

Ditanya perkembangan pendaftaran GTA, Mahathir yang juga Pengerusi Penaja GTA berkata Jabatan Pendaftaran Pertubuhan (RoS) akan memberikan maklum balas dalam tempoh sebulan dari tarikh penyerahan permohonan logo serta pendaftaran gerakan itu.

Pada 6 Sept lepas, jawatankuasa penaja GTA telah bertemu Ketua Pengarah RoS Mohd Nawardi Saad bagi menyerahkan dokumen berkaitan serta berbincang berhubung pendaftaran itu.

GTA ditubuhkan pada 4 Ogos lepas, disertai empat parti iaitu Pejuang, Parti Bumiputera Perkasa Malaysia (Putra), Barisan Jemaah Islamiah Se-Malaysia (Berjasa) dan Parti Perikatan India Muslim Nasional (Iman). – BERNAMA


Mokti’s lebarkan sayap perniagaan di Turkiye

CYBERJAYA: Jenama aiskrim tempatan Malaysia, Mokti’s kini melebarkan sayap perniagaannya di bumi Istanbul, Turkiye.

Menerusi perkongsian di Facebook rasmi Mokti’s HQ Malaysia memaklumkan, cawangan antarabangsa Mokti’s pertama telahpun dibuka di Mokti’s Turkiye, pada Selasa.

“Setelah berbulan-bulan persediaan, akhirnya cawangan antarabangsa Mokti’s yang PERTAMA telah dibuka di Mokti’s Turkiye! Alhamdulillah dan syukur!

“Ramai pelancong dari Malaysia, Indonesia dan juga Singapura datang untuk support Mokti’s di sana. Dan juga, warga Tukiye yang turut datang untuk cuba aiskrim gula apong,” maklumnya.

Untuk rekod, pada 2022, Mokti’s dilaporkan mempunyai 85 cawangan di Malaysia untuk memenuhi permintaan pelanggannya menerusi 69 jenis produk.

Mokti’s yang popular dengan sajian aiskrim berperisa gula apong turut menawarkan manisan lain seperti waffle dan air ‘Special Blend’ serta latte.

Author

Diyana Rahip

View all posts

View all posts


Keikhlasan dibalas penganiayaan, adakala rasa keseorangan – luah Najib

KUALA LUMPUR: “Dengan keikhlasan yang dibalas dengan pengkhianatan. Ada kalanya kita merasa kita… keseorangan,” demikian luahan Datuk Seri Najib Razak di akaun Facebooknya.

Selasa ini, bukan sahaja empunya diri, tetapi seluruh negara menunggu keputusan mahkamah yang bakal menentukan nasib beliau sama ada dipenjara atau dibebaskan.

Dalam luahannya itu, Najib merasakan dirinya kadang kala berjuang seorang diri.

Ini kerana, beliau menyangkakan, mereka yang turut sama berjuang dengannya selama ini ikhlas, namun tidak sangka akhirnya dikhianati.

Dalam luahan di hantaran sama, Najib berkata, kadang kala beliau turut merasakan usaha dan kebaikan dilakukan hanya sia-sia.

“Perjalanan hidup setiap insan berbeza. Kita sentiasa doakan dan harap yang terbaik dalam kehidupan kita.

“Ada kalanya kita merasa usaha dan kebaikan yang kita lakukan sia-sia.

“Ada kalanya kita merasa susah hati dengan ujian dan dugaan. Dengan fitnah dan penganiayaan.”

“Dengan harapan yang diakhiri dengan kegagalan,” tulisnya di hantaran yang disertakan dengan gambar beliau mengambil wuduk.

Selasa ini, rayuan terakhir Najib berhubung kes penyelewengan dana SRC International Sdn Bhd susulan keengganan peguamnya, Hisyam Teh Poh Teik untuk membuat sebarang hujahan bagi membela mantan perdana menteri itu.

Hisyam Teh pada Jumaat lalu memaklumkan panel lima anggota Mahkamah Persekutuan yang diketuai Ketua Hakim Negara Tun Tengku Maimun Tuan Mat, tidak akan mengemukakan hujahan lisan untuk anak guamnya.

Hakim Tengku Maimun bagaimanapun berkata, mahkamah akan menangani perkara itu pada hari Selasa ini.

Mahkamah sebelum ini menetapkan 15 hingga 19 Ogos serta 23 hingga 26 Ogos untuk mendengar rayuan berkenaan.

Sehubungan itu, ramai dalam kalangan pengamal undang-undang berpendapat, mahkamah tertinggi itu boleh membuat keputusan serta-merta walaupun tiada hujahan daripada peguambela Najib.

Author

Tun Puteh Wanti

View all posts

View all posts


‘Salute cikgu!’ – Guru guna bahasa isyarat bantu murid fahami lirik Jalur Gemilang raih pujian netizen

TULAR di media sosial video memaparkan seorang guru dengan santai menyanyi lagu Jalur Gemilang menggunakan bahasa isyarat ketika sambutan Hari Kebangsaan di sebuah sekolah pendidikan khas di Kuantan, Pahang.

Video yang dimuat naik menerusi akaun TikTok @namakulin22 itu memaparkan seorang guru lelaki berbaju Melayu lengkap, menyanyi penuh bersemangat.

Aksinya yang menggunakan bahasa isyarat itu bertujuan untuk memudahkan anak-anak muridnya memahami lirik lagi berkenaan.

#signlanguage #belajarbahasaisyarat #cikgulin #husband #pendidikankhas #skpkkuantan #bahasaisyaratmalaysia #fypシ #handsigns #masalahpendengaran #merdeka2023

♬ original sound – namakulin – namakulin

Menjengah di ruangan komen, rata-rata warga net memuji tindakan guru berkenaan yang nyata memahami situasi anak-anak muridnya.

Malah, ada juga yang berpandangan silibus bahasa isyarat dimasukkan dalam mata pelajaran di sekolah.

“Harap-haraplah ada cadangan bawa masuk silibus bahasa isyarat dalam mata pelajaran di sekolah walaupun hanya basic language,” komen netizen.

“Hebat cikgu..dapat tunjukkn semangat negarawan pd anak2 kkpi..semangat merdeka/ negara biya disemadikn dlm jiwa anak2 tk kira normal atau kurang upaya,” tulis seorang lagi warga net.

“Saya kagum dgn guru2 yg guna sign language agar2 anak2 oku pendengaran blh join dan faham lagu. Salute cikgu,” kata seorang lagi pengguna TikTok.

Author

Diyana Rahip

View all posts

View all posts


Tesla diparkir tiba-tiba terbakar di Puchong

KUALA LUMPUR: Sebuah kereta jenis Tesla yang diparkir di tepi jalan, secara tiba-tiba mengalami kebakaran di Jalan Puchong Jaya, Puchong, Selangor, malam tadi.

Menurut Penolong Pengarah Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mokhtar, pihaknya menerima panggilan kecemasan pada 8.32 malam.

Sehubungan itu, seramai tujuh anggota dari Balai Bomba dan Penyelamat (BBP) Puchong digerakkan ke lokasi kejadian.

“Setibanya di lokasi, bomba mendapati ia melibatkan sebuah kereta jenis Tesla yang terbakar sebanyak 70 peratus dan tidak melibatkan mangsa.

“Kebakaran bagaimanapun berjaya dipadamkan bomba sepenuhnya dan diserahkan kepada pihak forensik untuk tindakan lanjut.

“Difahamkan, pemilik kenderaan itu parkir seketika untuk pergi makan,” katanya dalam satu kenyataan, hari ini.

Mengulas lanjut, Ahmad Mukhlis berkata, kes itu diserahkan kepada pihak forensik untuk siasatan lanjut. – Awani

Author

Media Variasi

View all posts

View all posts


1MDB: Bekas pegawai bank Goldman Sachs, Roger Ng tiba malam ini – Saifuddin

SUNGAI SIPUT: Bekas pegawai bank Goldman Sachs, Roger Ng Chong Hwa dijangka tiba di Malaysia tengah malam ini, bagi membantu siasatan pihak berkuasa berkaitan skandal 1Malaysia Development Berhad (1MDB).

Menteri Dalam Negeri, Datuk Seri Saifuddin Nasution Ismail yang mengesahkan perkara itu, berkata fokus kerajaan untuk mendapatkan kembali aset yang dikaitkan dalam kes itu.

“Jadi, itu (Ng) kita serahkan kepada pihak berkuasa, agensi penguat kuasa untuk menjalankan siasatan.

”Ia dalam pengetahuan saya kerana kebanyakan agensi atau institusi terbabit selain daripada Peguam Negara ialah agensi di bawah KDN (Kementerian Dalam Negeri).

“Kalau tiada halangan apa-apa, dia akan sampai negara kita hari ini, tengah malam nanti. Kalau tiada halangan apa-apa,” katanya pada sidang media selepas merasmikan program Menyemai Kasih Rakyat (MEKAR) bersama masyarakat Orang Asli di Pos Kuala Mu di sini hari ini. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Perang mungkin tercetus di Laut China Selatan

PAPAR: Aspek keselamatan di perairan sempadan Sabah dan Sarawak perlu diperkukuhkan khususnya melibatkan pertahanan ketenteraan strategik.

Ia bagi memastikan negara ini berada dalam situasi mampu bertahan jika berlaku sebarang konflik di Laut China Selatan.

Ahli Parlimen Papar, Ahmad Hassan berkata, siri pencerobohan di perairan Sabah dan Sarawak oleh pihak berkuasa dan ketenteraan China kebelakangan ini membuktikan kedaulatan Malaysia tidak dihormati.

“Keselamatan kita di Laut China Selatan melibatkan perairan Sabah dan Sarawak kerap dicerobohi sesuka hati oleh China walaupun pelbagai usaha telah diambil Malaysia sama ada melalui rundingan mahu pun diplomatik.

“Namun, saya lihat usaha ini tidak cukup kerana masih tidak diendahkan China, jadi kita harus lebih tegas dalam isu ini kerana ia melibatkan kedaulatan serta keselamatan rakyat khususnya di kedua-dua wilayah ini (Sabah dan Sarawak),” katanya dalam satu kenyataan di sini hari ini.

Menurut beliau, situasi sama turut dialami oleh negara Asean lain yang menunjukkan China tidak teragak-agak mengerahkan tenteranya bertindak terhadap negara lain sekiranya merasakan hak wilayah mereka terancam.

“Sudah tiba masanya Malaysia mengambil tindakan segera dengan mengukuhkan aspek ketenteraan di sempadan perairan kita sebelum Laut China Selatan menjadi medan perang dunia ketiga,” katanya.

China tambah Ahmad, tanpa segan silu mengukuhkan kehadiran mereka di Laut China Selatan dengan mendirikan kemudahan ketenteraan di atas pulau-pulau yang masih dalam pertikaian.

Malah China juga katanya, baru-baru ini menambah peruntukan ketenteraan mereka untuk kawasan itu yang sekaligus menimbulkan ketegangan di rantau Asean.

Menurutnya lagi, Filipina baru-baru ini buat pertama kalinya telah diberi amaran langsung oleh China apabila menjalankan aktiviti yang disifatkan sebagai provokasi ketenteraan walaupun di dalam kawasan perairan sendiri.

“Lihat apa berlaku di Taiwan ketika ini apabila tentera China melakukan latihan secara besar-besaran di sekitar perairan Taiwan sebagai bantahan susulan lawatan Speaker Dewan Perwakilan Amerika Syarikat, Nancy Pelosi ke pulau itu, baru-baru ini.

“Jika berlaku konflik di Laut China Selatan, tentunya Sabah dan Sarawak akan menjadi barisan hadapan sekiranya Malaysia terus lemah dan tidak bertegas dalam menjaga kedaulatan serta keselamatan perairan kita,” tegasnya.

Ahmad yang juga Ahli Jawatankuasa Kira-Kira Wang Negara (PAC) mahu kerajaan Malaysia mencontohi negara-negara lain yang sudah mula mengukuhkan aspek ketenteraan termasuk keselamatan di perairan sempadan masing-masing.

Malaysia katanya, wajar melakukan tindakan sama dengan mempertingkat dan menaiktaraf aset ketenteraan khususnya aset Tentera Laut Diraja Malaysia (TLDM).

Tegas beliau, adalah malang bagi Malaysia apabila projek kapal tempur pesisir (LCS) sebanyak enam buah yang bernilai RM9 bilion mengalami kelewatan dan masih belum siap sehingga kini.

“Ini menunjukkan negara kita tidak berada dalam kesiapsiagaan dari segi keselamatan maritim dengan kontroversi melibatkan aset ketenteraan kita (LCS) yang amat penting itu.

“Jika Malaysia terus kelihatan lemah dalam menjaga kedaulatan di sempadan perairan, kita bakal berhadapan banyak kerugian khususnya kepentingan dalam Zon Ekonomi Eksklusif (ZEE) iaitu sektor perikanan.

“Sabah dan Sarawak dilihat sebagai pihak paling rugi dalam isu ini dan akan berterusan menjadi wilayah yang ketinggalan dalam pembangunan ekonomi,” katanya.

Ahmad turut mempersoalkan tindakan Kementerian Pertahanan yang hanya menumpukan keberadaan ketiga-tiga aset tentera di sempadan perairan Sarawak, tetapi tidak di Sabah.

Tindakan sama katanya harus dilaksanakan di Sabah yang turut berhadapan ancaman maritim malah kawasannya lebih meluas kerana berdekatan dengan negara jiran Filipina.

“Kenapa Sabah dianaktirikan dan kenapa Menteri Pertahanan hanya berjanji kepada Premier Sarawak untuk tingkat keberadaan tentera tetapi tidak kepada Ketua Menteri Sabah? atau kerana Sabah tidak sepenting Sarawak?

“Atau keselamatan rakyat di Sabah tidak penting hingga tidak perlu tingkatkan keberadaan tentera di negeri ini sedangkan semua maklum sempadan perairan Sabah bukan saja berhadapan ancaman China tetapi juga isu tuntutan Sulu.

“Kementerian Pertahanan dan kerajaan persekutuan harus bertindak adil tanpa terus bersikap berat sebelah terhadap kepentingan rakyat Sabah kerana kami juga sebahagian daripada Malaysia,” tegasnya.

Dalam pada itu, Ahmad turut meminta Malaysia supaya mengambil peluang kesediaan China yang baru-baru ini mahu bekerjasama dengan negara-negara Asean bagi menyelesaikan pertikaian kawasan di Laut China Selatan.

Malaysia katanya, harus bersuara lantang bagi memastikan rundingan itu tidak berat sebelah atau memihak China dan pada masa sama menunjukkan Malaysia adalah negara Asean yang kuat.

“China mesti melihat Malaysia sebagai sebuah negara Asean yang kuat serta tidak akan mengambil mudah terhadap tuntutan mereka di Laut China Selatan dan kekal tegas bahawa wilayah kita mesti kekal berdaulat.

“Sebarang tindakan mengganggu-gugat keselamatan perairan negara tidak akan diterima begitu sahaja, jika China mahu kekal mesra dengan negara-negara Asean yang lain, mereka harus setuju dengan syarat-syarat yang kita ada.

China mesti hormat kedaulatan kita sebagaimana kita hormati kedaulatan wilayah mereka dan sebarang senario yang boleh mengakibatkan perang di rantau ini tidak akan beri manfaat kepada kita atau mana-mana negara Asean lain,” katanya.

Malaysia juga jelas beliau, perlu berdiri teguh bersama negara Asean lain untuk mempertahankan kedaulatan negara agar tidak mengalami nasib sama seperti Ukraine yang diceroboh Rusia sebagai sekutu kuat China.

Tindakan Rusia yang mendapat sokongan langsung China itu memberi bayangan bahawa mereka cenderung mengambil tindakan sama sekiranya menghadapi senario serupa di rantau Asean ini.

“Justeru, aspek keselamatan perairan kita harus diperkukuhkan termasuk meningkatkan aset ketenteraan bagi memastikan Malaysia tidak kelihatan lemah pada persepsi negara lain,” kata Ahmad.

Author

Tun Puteh Wanti

View all posts

View all posts


Jana Wibawa: Semua pertuduhan terhadap Adam Radlan dibicara bersama di Mahkamah Sesyen KL

KUALA LUMPUR:  Kesemua lima pertuduhan rasuah yang dihadapi ahli perniagaan Adam Radlan Adam Muhammad berkaitan Program Jana Wibawa akan dibicarakan bersama di Mahkamah Sesyen di sini.

Timbalan Pendakwa Raya, Maziah Mohaide memberitahu Hakim Mahkamah Sesyen, Azura Alwi bahawa pihak pendakwaan akan memohon untuk memindahkan dua kes yang dihadapi ahli perniagaan itu di Mahkamah Sesyen Shah Alam ke Mahkamah Sesyen di sini, untuk dibicarakan bersama.

Beliau berkata, kes Adam Radlan di Shah Alam akan disebut pada 14 April ini.

Adam Radlan, 42, yang juga Timbalan Ketua Bahagian Bersatu Segambut itu menghadapi lima pertuduhan iaitu tiga di Kuala Lumpur dan dua di Shah Alam.

Di Kuala Lumpur, Adam Radlan didakwa di dua Mahkamah Sesyen pada 21 dan 28 Februari lepas melibatkan dua pertuduhan rasuah dan satu pertuduhan meminta suapan berjumlah RM2 juta.

Sementara itu di Shah Alam, pada 22 Februari lepas, dia didakwa dengan dua pertuduhan menerima rasuah berjumlah RM4.1 juta berkaitan projek Jana Wibawa.

Peguam Datuk Seri Rajan Navaratnam yang mewakili Adam Radlan tidak membantah pemindahan tersebut.

Semasa sebutan kes hari ini, Maziah turut memaklumkan pihak pendakwaan telah menyerahkan sebahagian dokumen berkaitan perbicaraan kepada pembelaan seperti yang dikehendaki di bawah Seksyen 51(a) Kanun Tatacara Jenayah.

Azura kemudian menetapkan tarikh sebutan selanjutnya pada 29 Mei ini untuk serahan dokumen yang lain. – BERNAMA


Sukan SEA: Hadkan atlet naturalisasi – CDM

PHNOM PENH: Ketua Kontinjen (CDM) ke Sukan SEA 2023, Datuk Mohd Nasir Ali menggesa Persekutuan Sukan SEA (SEAGF) untuk mengehadkan penggunaan atlet naturalisasi pada masa depan.

Beliau mencadangkan agar penggunaan atlet naturalisasi dihadkan kepada 10 atau 20 peratus daripada keseluruhan pemain dalam sesebuah pasukan pada temasya sukan dwitahunan tersebut.

Menurut Mohd Nasir, beliau agak terkejut dengan apa yang berlaku di Kemboja dengan tuan rumah menurunkan lebih separuh atlet naturalisasi dalam pasukan mereka.

“Kita tak jangka lebih separuh daripada itu (penggunaan atlet naturalisasi), tidak boleh sampai satu pasukan semua orang luar… tidak dinafikan kadang-kadang ia mengusik psikologi pemain kita.

“Bagaimanapun, kita tidak boleh menjadikan ia sebagai alasan, anggaplah satu kekangan, jadi mainlah semampu yang boleh,” katanya ketika ditemui di sini.

Sebelum ini, tuan rumah dilihat menggunakan atlet naturalisasi dalam skuad hoki dalam dewan lelaki, kriket dan bola keranjang.

Pasukan kriket Malaysia, yang turun dalam misi merangkul tiga emas, turut terkena tempias apabila gagal menandingi kehebatan tuan rumah selepas mereka menyenaraikan pemain dari India dan Pakistan yang sememangnya merupakan kuasa besar dunia sukan tersebut.

Situasi itu menyaksikan Malaysia terpaksa berpuas hati dengan dua perak setakat ini setelah dikecewakan Kemboja yang merangkul emas bagi acara 50-overs dan Twenty20I (T20I).

Jumaat lepas, Persatuan Kriket Malaysia (MCA) menerusi kenyataan menyatakan kerisauan serta meminta SEAGF dan Jawatankuasa Olimpik yang terlibat supaya membuat penelitian mendalam ke atas penganjuran kriket dan audit ke atas kelayakan atlet yang beraksi pada temasya kali ini.

“Dalam kejohanan lelaki, Kemboja menurunkan 13 pemain asing daripada keseluruhan 15 pemain, yang didakwa Kemboja mereka warganegara secara naturalisasi. Walaupun hanya melihat beberapa pasport, kami dapati pasport berkenaan dikeluarkan pada 23 April 2023, perlawanan pertama berlangsung pada 29 April, manakala tarikh tutup untuk senarai pendek ialah 3 Mac.

“Perkara ini menimbulkan persoalan; bolehkah pindaan dibuat untuk seramai 13 pemain? Jika ya, apakah tujuan penyenaraian pendek? Adakah tindakan ini mengikut semangat Sukan SEA atau semangat kriket?” menurut MCA yang menyatakan bahawa perlu adanya tempoh “cooling off’ selama setahun sebelum pemain beraksi untuk negara baharu. – BERNAMA


Dr Mahathir pilih Putra untuk terus perjuang hak orang Melayu

PUTRAJAYA: Tun Dr Mahathir Mohamad memilih Parti Bumiputera Perkasa Malaysia (Putra) sebagai platform untuk memperjuangkan hak orang Melayu tanpa mengenepikan kepentingan kaum lain.

“Walaupun umur saya 97 tahun, hati saya masih lagi dengan perjuangan orang Melayu. Kedudukan orang Melayu sekarang ini lebih banyak masalah dari kaum-kaum lain. Ini bukan kerana perkauman.

“Kita perlu melihat orang Melayu dapat bahagian mereka dalam keadaan di negara kita (yang mana) mereka sekarang ini tidak menguasai ekonomi dan politik. Kalau kita tak selamatkan orang Melayu, negara kita akan hadapi masalah kepincangan,” katanya.

Dr Mahathir berkata demikian dalam sidang media selepas majlis penyerahan kad keahlian dan watikah Penasihat Putra yang disampaikan oleh Presiden Putra Datuk Ibrahim Ali, di sini hari ini.

Pada 10 Februari lepas, Dr Mahathir mengumumkan beliau bersama 12 ahli lain keluar daripada parti Pejuang yang diasaskannya ekoran tindakan parti berkenaan memutuskan hubungan dengan Gerakan Tanah Air.

Mengenai penyertaan Putra dalam enam Pilihan Raya Negeri (PRN) yang akan diadakan tahun ini, Dr Mahathir berkata, ia akan diputuskan selepas perjumpaan dengan kepimpinan tertinggi Putra.

“Kita akan timbang, banyak masalah kita hadapi antaranya kegunaan duit dalam pilihan raya. Kita tiada duit, kita tidak mahu pilihan raya dikuasai oleh orang yang ada duit saja,” katanya.

Sementara itu, Timbalan Presiden Putra, Tan Sri Mohd Khalid Yunus berkata, sejak tersebar kesediaan Dr Mahathir menyertai Putra, parti itu menerima lebih 1,000 permohonan ahli baharu.

Beliau juga berkata Putra telah menetapkan 7 Mac hingga 6 April untuk mengadakan mesyuarat agung bahagian, 7 Mei untuk persidangan perwakilan peringkat pusat, manakala pemilihan barisan kepimpinan dicadangkan pada 8 April ini. – BERNAMA


Pekerja kedai perkakasan ditemukan lemas dalam lombong

LENGGONG: Seorang pekerja kedai perkakasan yang dilaporkan terjatuh ke dalam lombong Perbadanan Air Kala di Selat Pagar, di sini, semalam, ditemukan mati lemas.

Mayat S. Karthik, 33, dijumpai pasukan bomba pada pukul 11.21 malam selepas lebih tujuh jam dilaporkan hilang.

Difahamkan, kejadian itu dimaklumkan adik ipar mangsa yang menghubungi polis selepas menemukan barangan berupa kasut, topi dan beg dipercayai milik lelaki itu di tebing lombong tersebut.

Turut dijumpai, sebuah lori milik kedai syarikat lelaki itu bekerja berhampiran lokasi kejadian.

Ketua Balai Bomba dan Penyelamat (BBP) Lenggong, Farizul Anuar Razali berkata, maklumat kejadian itu diterima pada pukul 4.17 petang.

Katanya, sepasukan enam anggota diatur gerak ke lokasi kejadian bagi menjalankan operasi mencari dan menyelamat mangsa.

“Usaha pencarian itu turut dibantu Pasukan Penyelamat di Air (PPDA) dari BBP Kuala Kangsar dengan membuat selaman dan carian di permukaan.

“Mangsa kemudian dijumpai pada jarak 50 meter dari lokasi dia dipercayai jatuh dan disahkan meninggal dunia oleh pasukan perubatan,” katanya, di sini hari ini.

Menurut beliau, operasi ditamatkan pada pukul 11.40 malam selepas mangsa dibawa naik ke tebing dan diserahkan kepada pihak polis untuk tindakan lanjut. – Kosmo!

Author

Media Variasi

View all posts

View all posts


Gagal lunas hutang RM500, lelaki kena tetak dengan rakan

KUCHING: Akibat tidak melunaskan hutang sebanyak RM500, seorang lelaki cedera parah kerana tangannya ditetak manakala kepalanya diketuk menggunakan tukul oleh rakannya sendiri.

Kejadian dipercayai berlaku di Rancangan Perumahan Rakyat (RPR), Jalan Arang, Kuching, Sarawak, sekitar jam 8.30 malam tadi.

Ketua Polis Daerah Padawan, Deputi Superintendan Abang Zainal Abidin Abang Ahmad berkata, ketika kejadian, mangsa yang merupakan pekerja tapak binaan berusia 35 tahun sedang berada dalam rumah berkenaan bersama tiga lagi rakan lain apabila pintu utama rumah sewa mereka diketuk.

“Ketika rakannya membuka pintu dia terus ditolak seorang lelaki menyebabkannya terjatuh, lelaki tersebut terus masuk ke rumah dengan memegang sebilah parang disusuli dengan dua orang lelaki yang tidak dikenali.

“Lelaki yang memegang parang terus menuju ke arah mangsa yang baru bangun tidur di ruang tamu dan menetaknya lalu terkena di tangan sebelah kiri menyebabkan tangan mangsa cedera dan berdarah,” katanya seperti dilapor Borneo Network hari ini.

Tambah beliau, salah seorang suspek lelaki lain telah mengetuk kepala mangsa menggunakan tukul.

“Tanpa berkata apa-apa, kesemua suspek tersebut kemudian keluar dari rumah tersebut. Melihat mangsa cedera, tiga rakan serumah lain telah menghantarnya ke hospital umum untuk rawatan.

“Akibat kejadian itu mangsa luka di kepala sebelah kanan, luka pada jari manis dan jari hantu sebelah kanan( dua jahitan setiap jari) dan bawah tapak tangan kanan (empat jahitan),” maklumnya.

Jelasnya, berdasarkan keterangan mangsa punca kejadian berlaku adalah disebabkan mangsa mempunyai hutang berjumlah RM500 yang tidak dibayar olehnya yang menyebabkan suspek dikenali ‘Ah Bie’ marah dan tidak berpuas hati kerana dikatakan mangsa enggan membayar hutang.

“Mangsa dan Ah Bie merupakan kawan sebelum ini dan memang kenal antara satu sama lain.

“Kes disiasat mengikut Seksyen 324 Kanun Keseksaan kerana sengaja mendatangkan cedera menggunakan objek,” ujarnya.

Author

Diyana Rahip

View all posts

View all posts


KJ takkan rayu pemecatan dari UMNO

CYBERJAYA: Bekas Ketua Pemuda UMNO, Khairy Jamaluddin menegaskan beliau tidak akan merayu keputusan Majlis Kerja Tertinggi (MKT) memecatnya daripada parti itu.

Menurutnya, tiada guna untuk beliau berbuat sedemikian kerana sudah jelas pihak yang mahu beliau keluar dari UMNO masih dalam parti berkenaan.

Khairy yang juga merupakan bekas Menteri Kesihatan berkata demikian ketika ditemu bual dalam program Breakfast Grille bersama BFM pagi ini, lapor Berita Harian.

Dalam pada itu, Khairy turut menyatakan tiada dendam yang disimpan beliau terhadap Presiden UMNO, Datuk Seri Ahmad Zahid Hamidi dan masih menganggapnya sebagai rakan.

Jumaat lalu, Setiausaha Agung UMNO, Datuk Seri Ahmad Maslan, dilaporkan mengesahkan Khairy Jamaluddin dan bekas Ahli Parlimen Tanjong Karang, Tan SrI Noh Omar, dipecat daripada UMNO.

Menurut Ahmad Maslan, kedua-dua individu terbabit dipecat parti disebabkan pelanggaran disiplin parti mengikut Perlembagaan UMNO atas kesalahan ketika Pilihan Raya Umum Ke-15 (PRU15).

Author

Diyana Rahip

View all posts

View all posts


Rasmi: Amirudin Shari dilantik Menteri Besar Selangor

KLANG: Ahli Dewan Undangan Negeri Sungai Tua, Datuk Seri Amirudin Shari secara rasmi menjadi Menteri Besar Selangor selepas mengangkat sumpah di Istana Alam Shah, hari ini.

Majlis penuh istiadat itu dijalankan di hadapan Sultan Selangor Sultan Sharafuddin Idris Shah ibni Sultan Salahuddin Abdul Aziz Shah.

Terdahulu, Amirudin secara rasmi menang bertanding di (DUN) Sungai Tua dengan undi majoriti 5,185.

Kemenangan itu sekali gus mengekalkan jawatan beliau sebagai Menteri Besar Selangor.

Menerusi keputusan rasmi, Amirudin memperoleh 19,678 undi, meninggalkan pencabarnya dari Perikatan Nasional (PN), Muhammad Hanif Jamaluddin yang mendapat 14,493 undi manakala calon Bebas, Suman Gopal hanya mendapat sebanyak 430 undi.

Author

Nurul Ain Japri

View all posts

View all posts


Perlu kaji semula silibus Pendidikan Islam – Anwar

CYBERJAYA: Perdana Menteri, Datuk Seri Anwar Ibrahim menyatakan mata pelajaran Pendidikan Islam harus dikaji semula bagi memastikan wujud kefahaman tentang ilmu yang dipelajari para pelajar.

Katanya, perkara itu penting supaya tiada pihak yang sebarangan mengeluarkan kenyataan bercanggah dengan hujah berdasarkan al-Quran dan Sunnah.

Namun, Anwar memaklumkan segala ketetapan itu akan diserahkan kepada Menteri Pendidikan Tinggi, Datuk Seri Khaled Nordin.

“Saya serahkan kepada Menteri Pendidikan Tinggi mengenai kurikulum mata pelajaran peradaban Islam melihat kepada cadangan dari sarjana-sarjana utama termasuk untuk dikaji semula supaya betul-betul memberi kefahaman lebih mendalam dengan mesej Islam, tentunya soal nilai, akhlak, kemanusiaan, universal jadi ini dirasakan ia perlu diberi perhatian.

“Buku ini sepatutnya menjadi autoriti merujuk kepada Quran, hadith, ulasan pemikir. Ini semua orang dalam tazkirah buat fatwa masing-masing. Bila tegur kata anti ulama. Tapi guru ugama itu buat kenyataan salah, itu mesti ditegur,” katanya seperti dilapor Utusan hari ini.

Beliau berkata demikian selepas Majlis Pelancaran Buku Himpunan Esei ‘Knowledge, Tradition and Civilization: Essays in Honour of Professor Osman Bakar’ di Universiti Islam Antarabangsa, Kuala Lumpur, pada Khamis.

Tambahnya lagi, perkara asas dalam mata pelajaran Pendidikan Islam turut dilihat mampu mengubah kefahaman umat Islam supaya tidak mudah percaya dengan sebarang hujah oleh mana-mana pihak meskipun tokoh parti politik mahupun para ulama’ yang ada.

“Kerana dia tokoh parti, ulama, semua kenyataan dia benar?

“Islam tidak pernah ajar begitu, sebab itu Pendidikan Islam ini harus memberi kefahaman lebih mendalam, kupasan mesti dihujah dan jika perlu teguran, pembetulan ini dikatakan tradisi ilmu pelajaran secara kritis,” ujarnya.

Author

Diyana Rahip

View all posts

View all posts


Emilia akan jelaskan di mahkamah – Peguam

KUALA LUMPUR: Ibu tunggal yang juga bekas isteri jutawan konglomerat, Emilia Hanafi dilaporkan telah gagal hadir ke mahkamah dan dikenakan waran tangkap oleh Mahkamah Syariah Kuala Lumpur.

Peguam Emilia, Nazri Yahya menyatakan terkejut sebaik sahaja mengetahui berkenaan perkara tersebut selepas ia dilapor dan disiarkan di media arus perdana, hari ini.

Nazri berkata, beliau akan memberikan penjelasan berhubung perkara ini kepada mahkamah, esok.

Katanya, berdasarkan rekod beliau, mahkamah menetapkan tarikh 20 Disember 2022 untuk Emilia memfailkan afidavit tambahan.

“Anak guam kami bersama peguam Encik Zaim telah tiba di mahkamah jam 8.30 pagi, semalam, untuk failkan afidavit. Mereka berada di pejabat pendaftaran mahkamah lebih kurang 1 jam dan selepas itu bersurai.

“Jadi, esok kami akan beri penjelasan kepada mahkamah” katanya kepada MEDIA VARIASI.

Dilaporkan, Hakim Syarie, Azzeman Omar mengeluarkan waran tangkap berkenaan selepas ketidakhadiran responden ke Mahkamah tanpa makluman.

Nazri Yahya juga menambah selepas anak guamnya menjalani hukuman 7 hari penjara awal tahun ini, dia tidak pernah gagal untuk HADIR mana-mana prosiding mahkamah syariah atau sivil.

Author

Tun Puteh Wanti

View all posts

View all posts


Adidas hasilkan sejadah, ringan dan kalis air

CYBERJAYA: Sempena Ramadan tahun ini, Adidas Terrex tampil dengan produk baru iaitu sejadah yang direka khusus buat orang Muslim bagi memudahkan mereka mengerjakan ibadah solat dengan selesa ketika sedang beriadah.

Sejadah berkenaan merupakan hasil kerjasama Adidas Terrex dengan persatuan Muslim Hikers dan rangkaian kedai Wiggle.

Difahamkan, cetusan idea itu dibuat menerusi kejadian seorang peserta acara mendaki di UK yang tidak disediakan tempat solat yang selesa memberikan idea sejadah yang mudah dibawa, tahan lasak serta kalis air, lapor portal Amanz.

Mengulas lanjut berhubung sejadah tersebut, ia diperbuat daripada bahan poliester ringan yang mudah dibawa termasuklah ketika mendaki.

Malah, sejadah yang dijual dengan harga £20 (RM109) itu juga kalis air supaya boleh menjadi pelapik ketika bersolat di kawasan lapang.

Author

Diyana Rahip

View all posts

View all posts


Tun Mahathir terkilan dengan orang Langkawi

LANGKAWI: Bekas Perdana Menteri, Tun Dr Mahathir Mohamad terkilan dan sedih selepas ditolak pengundi pada Pilihan Raya Umum ke-15 (PRU15), November lalu.

Beliau meluahkan rasa kecewa susulan usahanya mempertahankan kerusi Parlimen Langkawi pada PRU15 gagal, malah kehilangan wang deposit.

Katanya lagi, komitmennya membangunkan pulau legenda itu menerusi pemberian status bebas cukai pada 1987 sehingga gah di persada dunia seolah-olah tidak dihargai.

“Bukan merajuk, tapi kecewa sedikit (atas kekalahan teruk dalam PRU15) kerana saya sudah buat macam-macam (pembangunan) di Langkawi.

“Saya ditolak jatuh merudum dan hilang 14,000 undi,” katanya seperti dilapor Berita Harian hari ini.

Beliau berkata demikian pada sidang media selepas menghadiri Program Jasamu Dikenang di Hotel Goldsands di sini, malam tadi.

Turut hadir bersama pada majlis itu isterinya, Tun Dr Siti Hasmah Mohd Ali.

Bekas Pengerusi Pejuang itu berkata, beliau turut hairan ditolak pada PRU15 lalu kerana yakin tidak melakukan sebarang kesalahan memudaratkan penduduk.

“Saya pun tidak tahu apa kesalahan yang telah buat (sehingga ditolak),” katanya.

Pada PRU15 lalu, Dr Mahathir tewas kepada calon Perikatan Nasional (PN), Datuk Mohd Suhaimi Abdullah dengan majoriti 13,518 undi.

Dr Mahathir sekadar memperoleh 4,566 undian.

Author

Diyana Rahip

View all posts

View all posts


PRU15: N.Sembilan mungkin tidak bubar DUN tahun ini

SEREMBAN: Kerajaan Pakatan Harapan (PH) Negeri Sembilan berkemungkinan tidak akan membubarkan Dewan Undangan Negeri (DUN) sebelum Mac tahun depan meskipun tarikh Pilihan Raya Umum Ke-15 (PRU15) masih menjadi teka-teki.

Pengerusinya, Datuk Seri Aminuddin Harun, berkata ini kerana masih banyak perkara terutama berkaitan kepentingan rakyat yang memerlukan perhatian dan bantuan ketika ini termasuk memulihkan ekonomi.

“Bila PRU15, masih menjadi teka-teki sekarang tapi saya cadangkan supaya pilihan raya dapat diadakan tahun hadapan, namun ia terpulang pada Majlis Presiden PH untuk menentukan.

“Pada masa ini, rakyat tengah susah dan perlukan perhatian dan bantuan daripada kerajaan…adakan PRU15 ketika ini yang kosnya pasti menelan berbilion ringgit,” katanya kepada pemberita selepas menghadiri sambutan Hari Kebangsaan 2022 peringkat Negeri Sembilan, di sini, hari ini.

Semalam, media melaporkan Setiausaha Agung PAS ,Datuk Seri Takiyuddin Hassan, dipetik sebagai berkata, tiga negeri diterajui parti itu iaitu Kedah, Kelantan dan Terengganu tidak akan membubarkan DUN lebih awal daripada Mac tahun depan.

Dalam pada itu, Aminuddin, yang juga Naib Presiden PKR, turut senada dengan pandangan itu selain berpendapat tindakan sama perlu difikirkan setiap negeri ketika ini. – BERNAMA


Pecah mesin token: Enam termasuk dua pasangan suami isteri ditahan

GEORGE TOWN: Polis menahan enam individu termasuk dua pasangan suami isteri disyaki terlibat dengan kegiatan memecahkan mesin token dan mesin kerusi mengurut badan untuk mencuri wang di beberapa buah negeri, dalam serbuan di Sungai Nibong di sini, Ahad lepas.

Ketua Polis Daerah Timur Laut, ACP Soffian Santong berkata, pada 31 Januari lepas polis menerima aduan mengenai perbuatan memecahkan mesin menukar wang kepada token itu di sebuah pusat permainan di sini, daripada pemilik mesin berkenaan.

Beliau berkata susulan aduan, sepasukan polis dari Jabatan Siasatan Jenayah (JSJ) dan Unit Kereta Peronda menjalankan risikan sebelum melancarkan operasi dan berjaya mengesan sebuah kereta Perodua Alza dinaiki suspek di kawasan Sungai Nibong, pada 10.30 malam, Ahad.

Katanya, semasa ditahan kereta itu didapati dinaiki empat lelaki dan dua wanita berusia 22 hingga 32 tahun yang berasal dari Johor, dan mereka dipercayai baru tiba di negeri ini untuk menjalankan kegiatan jenayah di sini.

Soffian dalam persidangan media di sini hari ini berkata, kumpulan itu dipercayai aktif menjalankan kegiatan berkenaan sejak awal tahun dengan pergi ke  beberapa buah negeri serta menginap di hotel-hotel bajet untuk melakukan jenayah.

“Kumpulan itu didapati terlibat dalam 11 kes pecah mesin token dan mesin mengurut badan iaitu enam kes di Pulau Pinang dan masing-masing dua kes di Perak serta Kedah dan satu kes di Kelantan, membabitkan kerugian lebih RM20,000,” katanya dan menambah kesemua mereka direman sehingga 17 Februari bagi membantu siasatan mengikut Seksyen 379 Kanun Keseksaan.

Beliau berkata empat daripada yang ditahan masing-masing bekerja sebagai pengawal keselamatan, peniaga bundle, juruelektrik dan pembuat kepok kubur. – BERNAMA


7 kes hukuman mati, 4 lagi penjara sepanjang hayat disemak semula

CYBERJAYA: Tujuh banduan yang berdepan hukuman mati bagi kesalahan Seksyen 39B Akta Dadah Berbahaya 1952 telah melalui semakan hukuman mati, mengikut Akta Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan) 2023 pada Selasa.

Selain itu, seramai empat banduan juga melalui semakan bagi hukuman pemenjaraan sepanjang hayat mengikut akta sama.

Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said berkata, kedua-dua penyemakan itu dilaksanakan di Mahkamah Persekutuan Putrajaya selepas mekanisme pelaksanaannya dipersetujui Jemaah Menteri.

“Ini membuktikan bahawa prinsip ‘restorative justice’ dalam sistem keadilan jenayah adalah sentiasa terpelihara,” katanya dalam kenyataan.

Bagaimanapun, Azalina berkata, pelaksanaan hukuman mati bagi kesalahan-kesalahan jenayah masih kekal dalam sistem pentadbiran jenayah di negara ini.

“Namun, pengenaan hukuman mati bukan lagi mandatori seperti sebelum ini dan pindaan undang-undang telahpun memberi pilihan kepada hakim untuk menggunakan budi bicara masing-masing dalam mengenakan hukuman sewajarnya seperti diperuntukkan dalam undang-undang berkenaan,” katanya.

Akta Pemansuhan Hukuman Mati Mandatori 2023 dikuatkuasakan pada 4 Julai, manakala Akta Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan) 2023 pada 12 September.

Pada 3 April, dua rang undang-undang itu diluluskan di Dewan Rakyat dengan beberapa pindaan termasuk memansuhkan hukuman mati mandatori kepada pesalah melibatkan beberapa akta, termasuk Kanun Keseksaan, Akta Senjata Api (Penalti Lebih Berat) 1971, Akta Penculikan 1961, Akta Dadah Berbahaya 1952.

Mengikut pindaan itu, tiada lagi hukuman pemenjaraan sepanjang hayat sebagai alternatif kepada hukuman mati mandatori, sebaliknya hukuman pemenjaraan antara 30 tahun hingga 40 tahun.

Azalina berkata, secara keseluruhan terdapat seramai 1,020 banduan hukuman mati dan hukuman pemenjaraan sepanjang hayat layak mengemukakan permohonan.

“Setakat 9 November, pihak Pejabat Ketua Pendaftar Mahkamah Persekutuan (PKPMP) menerima permohonan semakan sebanyak 978 kes iaitu 861 permohonan bagi semakan hukuman mati dan 117 permohonan semakan pemenjaraan sepanjang hayat,” jelasnya.

Author

Fazleen Safina Abd Jamil

View all posts

View all posts


Menteri terlibat rasuah, salah guna kuasa akan dipecat serta-merta – Anwar

PUTRAJAYA: Mana-mana menteri di dalam Kerajaan Perpaduan yang didapati terlibat dengan budaya rasuah atau salah guna kuasa akan dipecat serta-merta, kata Perdana Menteri Datuk Seri Anwar Ibrahim.

Anwar menegaskan, beliau tidak akan bertolak ansur sekiranya budaya itu wujud dalam kerajaan pimpinannya.

“Saya sudah beritahu kepada rakan-rakan Jemaah Menteri yang saya pilih, yang pertama, untuk soal tata kelola maknanya tiada rasuah.

“Saya juga sudah bercakap dengan ketua-ketua parti komponen, kalau ada semasa pentadbiran saya sebagai Perdana Menteri kes seperti ini (rasuah), saya minta pecat mandat (sebagai menteri) serta merta,” katanya ketika berucap pada Program Pertemuan Mahabbah Perdana Menteri Bersama Ulama dan Asatizah di sini hari ini.

Menurutnya peringatan itu bukan bersifat politik sebaliknya merupakan keyakinan beliau untuk membebaskan negara daripada rasuah.

Anwar mengingatkan setiap ahli politik untuk membuktikan arena politik bukan platform bagi menunjukkan kekayaan serta kehebatan kuasa yang hanya akan menyebabkan pertikaian kewibawaan agama Islam.

“Saya mahu buktikan ada anak Melayu gunakan kuasanya untuk membela Islam, saya mahu buktikan ada anak Melayu guna prinsip rahmah dan keadilan untuk ditegakkan di Malaysia. Kita kena sentiasa waspada agar perpecahan dapat dielakkan,” katanya.

Dalam pada itu, Anwar berkata, beliau juga akan memastikan badan-badan seperti Jabatan Peguam Negara dan Suruhanjaya Pencegahan Rasuah Malaysia (SPRM) sentiasa telus dalam menjalankan tugas, selain tiada siapa boleh terlepas daripada hukuman yang diputuskan mahkamah.

Perdana Menteri berkata, beliau diberikan mandat mentadbir negara dalam keadaan hutang melebihi RM1 trilion yang memerlukan tota kelola yang baik.

“Saya diberi mandat dalam hutang yang lebih RM1 triilion daripada agensi yang diteliti di mana bocor dan tirisnya dan ini bukan fitnah.

“Saya kerja kuat teliti fail-fail dan beberapa projek kita tangguhkan, teliti semula atau batalkan… kalau ingin belanja kita kena teliti, ini soal tadbir urus,” katanya.

Justeru katanya, soal mengurus negara harus dilaksanakan dengan ketertiban dan mengikut peraturan yang betul.

“Saya ingat umpamanya… diluluskan dengan spontan projek tebatan banjir dan syarikat-syarikat dipertikai tidak dijawab.

“Saya minta ditangguhkan dan diteliti semula. Saya akan ke Kementerian Kewangan esok untuk teliti perkara itu,” katanya menambah isu kelulusan projek tebatan banjir itu benar dan bukannya fitnah.

Pada 6 Disember lepas, Anwar yang juga Menteri Kewangan mengarahkan kelulusan mutakhir projek tebatan banjir berjumlah RM7 bilion daripada keseluruhan peruntukan sebanyak RM15 bilion yang dilaksanakan melalui rundingan terus tanpa proses tender supaya diteliti semula.

Sementara itu, beliau mahukan peranan institusi Islam tradisional seperti maahad tahfiz dan pondok terus diperkasakan sebagai benteng pertahanan negara.

“Pesantren dan pondok kena hidupkan semula supaya jadi benteng pertahanan bukan pusat timbulkan kekacauan, kegalauan atau kekeliruan pemikiran,” katanya. – BERNAMA


Perjuangan masih jauh tapi ia permulaan yang baik  – Yana Najib

KUALA LUMPUR: Anak perempuan mantan Perdana Menteri, Nooryana Najwa Najib, yakin satu persatu kebenaran akan terkupas dan terserlah tentang pendakwaan bapanya, Datuk Seri Najib Razak.

Nooryana Najwa yang kini berjinak dalam dunia politik, turut yakin keadilan akan tiba untuk bapanya yang kini masih berdepan dengan beberapa lagi kes mahkamah.

Menerusi hantaran dimuatnaik di Instagramnya, Nooryana Najwa yang lebih mesra dipanggil Yana berkongsi luahan kegembiraan sebaik mendengar keputusan Najib dilepas dan dibebaskan oleh Mahkamah Tinggi hari ini daripada pertuduhan meminda laporan audit 1Malaysia Development Berhad (1MDB).

“Syukur Bossku mendapat keadilan.

“Keadilan akhirnya ditegakkan untuk mereka yang tidak bersalah, tetap bersabar dan beristiqamah.

“Sejak awal lagi, Yana percaya bahawa tuduhan terhadap DSN (Najib) adalah berunsurkan pendakwaan politik dan cukup tidak adil bagi pihak lawan.

“The fight is far from over, but this is definitely a promising start,” demikian tulisnya.

Yana yang kini berkhidmat sebagai Ketua Puteri UMNO Bahagian Lembah Pantai mengucapkan terima kasih kepada penyokong dan rakan-rakan.

Sementara itu, di Instastorynya, Yana turut mencoretkan bahawa ia adalah kenangan pertama Bossku sepanjang tempoh lima tahun.

“Dah lama tak lihat ayah gembira dan gembira. ‘Tears of joy’,” kongsinya.

Sebelum ini, Yana dilaporkan berjanji untuk bawa pulang ‘daddy’ ke pangkuan keluarga dengan selamat bersama keadilan.

Terdahulu, Najib dan bekas Ketua Pegawai Eksekutif 1MDB, Arul Kanda Kandasamy dilepas dan dibebaskan oleh Mahkamah Tinggi hari ini daripada pertuduhan meminda laporan audit 1MDB.

Hakim Mohamed Zaini Mazlan yang kini Hakim Mahkamah Rayuan membuat keputusan itu selepas mendapati pihak pendakwaan gagal membuktikan kes prima facie terhadap kedua-dua tertuduh.

Mahkamah turut membebaskan Arul Kanda daripada tuduhan bersubahat dengan Najib melakukan pindaan itu selepas memberikannya sijil indemniti (pengecualian liabiliti undang-undang) kerana keterangan yang diberikan beliau berikan adalah benar dan menyeluruh.

Najib, 70, didakwa pada 12 Disember 2018, menggunakan kedudukannya untuk mengarahkan pindaan dilakukan terhadap Laporan Pengauditan Akhir 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan berkenaan bagi melindunginya daripada tindakan tatatertib, sivil atau jenayah berkaitan 1MDB.

Kedua-dua mereka didakwa mengikut Seksyen 23(1) dan 24(1) Akta SPRM yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.

Pendakwaan menutup kesnya pada 7 September tahun lalu, selepas memanggil 16 saksi bagi memberi keterangan dalam perbicaraan yang berlangsung selama 43 hari bermula pada 18 Februari 2019.

Ia kemudian menawarkan 18 saksi kepada pembelaan, antaranya bekas Pengerusi PAC Datuk Nur Jazlan Mohamed; bekas Ketua Pesuruhjaya SPRM, Tan Sri Dzulkifli Ahmad dan bekas CEO 1MDB, Datuk Shahrol Azral Ibrahim Halmi.

Antara saksi utama yang memberikan keterangan terhadap Najib sepanjang perbicaraan ialah Ali Hamsa; bekas Ketua Audit Negara, Tan Sri Ambrin Buang dan Tan Sri Dr Madinah Mohamad.

Dalam prosiding itu, pendakwaan dikendalikan Timbalan Pendakwa Raya Ahmad Akram Gharib manakala tertuduh di wakili peguam Tan Sri Muhammad Shafee Abdullah dan Datuk N Sivananthan.

Najib masih berdepan tiga lagi kes mahkamah termasuk penyelewengan RM2.3 bilion dana 1MDB yang kini di peringkat perbicaraan dan setakat ini, pendakwaan sudah memanggil 44 saksi.

Dua lagi kes membabitkan pecah amanah jenayah berjumlah RM6.6 bilion berhubung pembayaran kepada International Petroleum Investment Company (IPIC) dan pengubahan wang haram membabitkan dana SRC International sebanyak RM27 juta, yang masing-masing masih di peringkat pengurusan kes.

Author

Tun Puteh Wanti

View all posts

View all posts


Rohana Jalil meninggal dunia pada usia 68 tahun

CYBERJAYA: Penyanyi popular era 1980-an, Rohana Jalil, 68, meninggal dunia di Hospital Canselor Tuanku Muhriz (HCTM) Universiti Kebangsaan Malaysia (UKM) pada jam 11.33 malam tadi.

Beliau meninggal dunia di sisi suami, anak-anak dan keluarga apabila doktor mengesahkan keadaannya kritikal, petang semalam.

Akibat kebocoran usus, Rohana atau nama sebenarnya, Dara Abd Jalil dimasukkan ke HCTM sejak 20 April lalu.

Urusan mandi jenazah dan kafan akan dilakukan di HCTM pagi ini manakala solat jenazah akan diadakan di Masjid Al-Falah, USJ 9, Subang Jaya, Selangor.

Untuk rekod, Rohana mula membina karier sebagai penyanyi sejak usia 17 tahun pada 1979 dan antara lagu popular allahyarhamah adalah Rayuanku, Jauh Terkenang dan Resah Ku.

Author

Diyana Rahip

View all posts

View all posts


Pertemuan GRS dengan PM untuk zahirkan sokongan – Hajiji

PUTRAJAYA: Gabungan Rakyat Sabah (GRS) mengadakan pertemuan selama kira-kira sejam bersama Perdana Menteri, Datuk Seri Anwar Ibrahim, di Bangunan Perdana Putra, di sini, hari ini.

Pengerusnya, Datuk Seri Hajiji Noor, ketika ditemui media, berkata pertemuan berkenaan bertujuan untuk menyatakan sokongan padu oleh gabungan itu dan kerajaan Sabah  kepada kepimpinan Anwar dan juga kerajaan baharu.

Katanya, Anwar amat menghargai sokongan tersebut.

Ketua Menteri Sabah itu yang turut ditanya sama ada beliau ada mengemukakan senarai nama Ahli Parlimen GRS untuk menyertai barisan Kabinet pada pertemuan itu, berkata perkara itu tidak dibincangkan.

Anwar pada Jumaat lepas berkata, kerajaan perpaduan pimpinannya telah mencapai majoriti dua pertiga melalui penyertaan terkini oleh GRS.

Hajiji pada hari sama turut dilapor berkata, sokongan dan penyertaan parti-parti politik di Sabah dalam kerajaan perpaduan pimpinan Anwar diyakini dapat memastikan kestabilan dan kesejahteraan rakyat negeri.

GRS terdiri daripada Bersatu Sabah, Parti Bersatu Sabah (PBS), Parti Solidariti Tanah Airku (STAR), Parti Maju Sabah (SAPP) dan Pertubuhan Kebangsaan Sabah Bersatu (USNO).

Sementara itu, Presiden Parti Warisan (Warisan), Datuk Seri Mohd Shafie Apdal berkata, isu berkaitan Perjanjian Malaysia 1963 (MA63) antara perkara yang dibangkitkan pada pertemuan bersama Perdana Menteri yang berlangsung selama kira-kira 45 minit di Bangunan Perdana Putra.

Beliau berkata, MA63 perlu dilihat secara lebih serius oleh kerajaan dan berharap segala perkara tertunggak dalam perjanjian itu dapat dilaksanakan secara berperingkat.

Selain itu, ditanya sama ada bincang soal jawatan Timbalan Perdana Menteri (TPM) serta Menteri Kabinet, beliau berkata tiada perbincangan terperinci dilakukan.

“Kita beri pandangan bagaimana pentingnya perjalanan pentadbiran dapat diuruskan dengan baik kerana harapan rakyat begitu tinggi terhadap pemerintahan yang ada pada hari ini. Kita harap ia akan dilaksanakan sebaik mungkin,” katanya.

Pada 23 Oktober lepas, Anwar dalam Jelajah Pakatan Harapan (PH) Sabah dilapor berkata PH akan mengekalkan cadangan sebelum ini supaya dua jawatan TPM diwujudkan jika gabungan itu dipilih menerajui kerajaan selepas Pilihan Raya Umum ke-15 (PRU15).

Dua jawatan TPM membabitkan seorang dari Semenanjung dan seorang mewakili Sabah atau Sarawak (Borneo). – BERNAMA


Polis sita 44 motosikal dalam Op Samseng Jalanan

BATU KAWAN: Polis menyita 44 motosikal dan mengeluarkan 128 saman atas pelbagai kesalahan menerusi Op Samseng Jalanan di sini semalam.

Timbalan Ketua Polis Daerah Seberang Perai Selatan (SPS), DSP Mohd Norazmi Abd Ghapar berkata operasi bermula 6 petang itu dijalankan oleh Bahagian Siasatan dan Penguatkuasaan Trafik Ibu Pejabat Polis Daerah SPS dengan kerjasama Bahagian Pencegahan Jenayah dan Keselamatan Komuniti.

“Operasi dilakukan susulan aduan terdapat geng mat rempit mengganggu keselamatan dan ketenteraman awam di kawasan tersebut.

“Semua penunggang motosikal terbabit yang berusia antara 17 hingga 26 tahun dibawa ke IPD SPS untuk dokumentasi,” katanya dalam kenyataan hari ini.

Beliau sehubungan itu menasihatkan semua penunggang motosikal supaya tidak berkumpul sehingga boleh menyebabkan berlakunya gangguan terhadap keselamatan pengguna jalan raya lain. – BERNAMA


Hajiji dipilih Presiden Gagasan Rakyat

KOTA KINABALU: Ketua Menteri Saba, Datuk Seri Hajiji Noor hari ini secara rasmi dipilih sebagai Presiden Parti Gagasan Rakyat Sabah (Gagasan Rakyat) pada Mesyuarat Agung Khas (EGM) parti itu hari ini.

Hajiji yang juga Pengerusi Gabungan Rakyat Sabah (GRS) dalam kenyataan hari ini berkata, dengan pemilihan itu beliau dan semua ahli GRS mempunyai wadah politik yang 100 peratus tempatan bagi meneruskan perjuangan untuk rakyat dan negeri.

“Dua ciri utama Gagasan Rakyat yang menjadi faktor penarik saya dan rakan-rakan untuk bersama-sama dalam parti ini ialah parti berbilang kaum yang membawa citra inklusiviti dan parti suara anak Sabah yang mengangkat citra perjuangan tempatan,” katanya.

Beliau berkata, agenda Gagasan Rakyat juga selari dengan empat tonggak perjuangan GRS iaitu Sabah First (Sabah Diutamakan), Sabah Forward (Sabah Melangkah ke Hadapan), Sabah Prosper (Sabah Maju Jaya) dan Sabah United (Sabah yang Bersatu).

“Kita memilih dan memutuskan bahawa formula tempatan berupaya melonjakkan agenda perjuangan dan kepentingan negeri dalam Persekutuan Malaysia. Kita mahu pelaksanaan sistem federalisme yang lebih bernilai dan bermakna, berteraskan Perlembagaan Persekutuan dan Perjanjian Malaysia 1963 (MA63),” katanya.

Hajiji berkata, beliau akan menerangkan dengan lebih terperinci hala tuju Gagasan Rakyat pada 2 Mac depan.

Menurutnya, struktur organisasi parti juga akan ditubuhkan di semua 73 Dewan Undangan Negeri (DUN) termasuk pembentukan sayap Wanita, Pemuda dan Beliawanis.

Katanya, mesyuarat agung tahunan cawangan dan bahagian parti dijadualkan pada Julai dan September depan manakala Kongres Tahunan pada November.

Hajiji turut mengumumkan barisan awal Majlis Tertinggi Gagasan Rakyat dengan selebihnya akan dilantik dalam masa terdekat.

Berikut senarai Ahli Majlis Tertinggi Gagasan Rakyat :

Presiden: Datuk Seri Hajiji Noor

Timbalan Presiden: Datuk Seri Masidi Manjin

Naib Presiden I: Datuk Dr Mohd Arifin Mohd Arif

Naib Presiden II: Datuk Rubin Balang

Naib Presiden III: Datuk Masiung Banah

Ketua Pergerakan Wanita: Datuk Redonah Bahanda

Ketua Pergerakan Pemuda: Datuk Fairuz Renddan

Ketua Pergerakan Beliawanis: Emmie M.Idang

Setiausaha Agung: Datuk Mohd Razali Razi

Timbalan Setiausaha Agung: Stephen Jacob Jimbangan

Bendahari Agung: Datuk Ghulam Haidar Khan

Timbalan Bendahari Agung: Datuk Tahir Picho

Ketua Penerangan: Datuk Nizam Abu Bakar Titingan

-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mangsa banjir di Johor meningkat, Melaka dan Pahang berkurang malam ini

KUALA LUMPUR: Jumlah mangsa banjir di Johor terus mencatatkan peningkatan malam ini manakala situasi di Melaka dan Pahang yang menunjukkan pengurangan jumlah mangsa ditempatkan di pusat pemindahan sementara (PPS).

Meskipun hanya tinggal tujuh daerah sahaja di JOHOR yang terjejas banjir, namun jumlah mangsa meningkat kepada 42,851 orang setakat 8 malam ini berbanding 41,543 pada 2 petang tadi.

Menurut Jawatankuasa Pengurusan Bencana Negeri (JPBN) jumlah PPS yang masih beroperasi berkurang kepada 186 berbanding 198 pada 2 petang.

JPBN memaklumkan situasi banjir di beberapa daerah semakin pulih, namun Batu Pahat terus terjejas dengan 32,312 mangsa diikuti Muar dengan 4,151 orang dan Tangkak 2,499 orang.

Sebanyak 10 sungai masih melepasi paras bahaya, antaranya Sungai Batu Pahat di Empangan Bekok (Batu Pahat) yang kini berada di paras 20.03 meter (m); Sungai Muar di Buloh Kasap (Segamat) di paras 9.44m dan Sungai Muar di Bukit Kepong (Segamat) di paras 5.14m.

Bagaimanapun, cuaca untuk tujuh daerah diramalkan cerah manakala daerah Mersing, Kota Tinggi dan Kulai dijangka hujan malam ini.

Sementara itu di MELAKA, jumlah mangsa banjir di Jasin mulai berkurangan kepada 557 orang daripada 149 keluarga pada 8 malam ini berbanding 598 orang daripada 159 keluarga pada 2 petang tadi.

Sekretariat JPBN Melaka dalam satu kenyataan hari ini memaklumkan kesemua mangsa ditempatkan di lima PPS iaitu di Sekolah Kebangsaan (SK) Batu Gajah membabitkan 193 orang daripada 51 keluarga.

“Sebanyak 142 mangsa daripada 34 keluarga ditempatkan di SK Parit Penghulu, 61 mangsa daripada 15 keluarga di SK Seri Mendapat, 99 mangsa daripada 25 keluarga di SK Sungai Rambai dan 62 mangsa daripada 24 keluarga pula berada di SK Parit Gantong,” menurut kenyataan itu.

Di PAHANG, aplikasi InfoBencana Jabatan Kebajikan Masyarakat melaporkan jumlah mangsa banjir di Rompin menurun kepada 2,248 orang yang ditempatkan di 15 PPS berbanding 2,255 orang petang tadi.

Laman web publicinfobanjir.water.gov.my pula melaporkan Sungai Keratong di Rompin kekal melebihi paras bahaya malam ini. – BERNAMA


TVET: KPT timbang penubuhan politeknik swasta diterajui pihak industri

KUALA LUMPUR: Kementerian Pendidikan Tinggi (KPT) mempertimbangkan penubuhan politeknik swasta yang diterajui pihak industri bagi meningkatkan kualiti dan nilai kebolehpasaran graduan Pendidikan dan Latihan Teknikal dan Vokasional (TVET) di negara ini.

Menteri berkenaan, Datuk Seri Mohamed Khaled Nordin berkata, cadangan itu selari dengan rangkaian inisiatif KPT yang sedang meletakkan bidang TVET dan pengajian politeknik setanding universiti.

“TVET ini bukan sahaja tentang kemahiran vokasional dan teknikal tetapi keupayaan mengendalikan teknologi, ia mesti dipersembahkan sebagai saluran masa depan yang bernilai cerah… (jadi) antara yang sedang kita usahakan termasuklah membuka lima Pusat Asasi TVET yang akan menjadi saluran terus kepada semua universiti teknikal di seluruh negara bermula tahun ini.

“(Selain itu) kolej-kolej komuniti di seluruh negara pula akan membuka ruang seluas-luasnya untuk semua masyarakat mengikuti kursus-kursus Pembelajaran Sepanjang Hayat tanpa perlu mempunyai apa-apa kelayakan awal,” katanya.

Mohamed Khaled yang juga Naib Presiden UMNO berkata demikian ketika menggulung ucapan dasar Presiden UMNO sempena Perhimpunan Agung UMNO 2023 di Pusat Dagangan Dunia di sini, hari ini yang turut dihadiri Presiden UMNO, Datuk Seri Dr Ahmad Zahid Hamidi dan Timbalannya, Datuk Seri Mohamad Hasan.

Sementara itu, beliau berkata semua lulusan diploma daripada politeknik akan berpeluang memindahkan kredit dan melompat terus ke tahun kedua sekiranya menyambung pengajian di universiti-universiti teknologi dan teknikal.

“Agenda pemerkasaan TVET adalah penting dalam memastikan ia menjadi bidang fokus dan pilihan di negara ini… kita kini di landasan yang betul,” katanya.

Dalam pada itu, Mohamed Khaled berkata KPT akan bekerjasama dengan kementerian lain dalam usaha menyediakan ekosistem pendidikan tinggi yang bersifat promahasiswa.

Beliau berkata, sebagai wakil UMNO di dalam kerajaan, satu daripada fokusnya ialah memperjuangkan disiplin Pengajian Melayu yang melibatkan aspek masyarakat, ekonomi, pendidikan dan teknologi Melayu. – BERNAMA


KKM nafi beri perakuan produk mampu rawat Diabetes

CYBERJAYA: Ketua Pengarah Kesihatan, Tan Sri Dr Noor Hisham Abdullah menegaskan bahawa Kementerian Kesihatan Malaysia (KKM) tidak pernah memperakukan mana-mana produk atau makanan yang boleh merawat Diabetes dan mengawal gula dalam darah.

Beliau berkata demikian susulan tular di media sosial beberapa gambar yang memaparkan produk jualan diperakui KKM.

“Kementerian Kesihatan Malaysia (KKM) ingin menegaskan bahawa KKM tidak pernah memperakukan mana-mana produk atau makanan yang boleh merawat Diabetes dan mengawal gula dalam darah seperti didakwa dalam iklan ini yang tersebar luas di pelbagai aplikasi media sosial baru-baru ini.

“Gambar-gambar yang digunakan adalah tanpa kebenaran pihak KKM dan KKM tidak pernah memberikan kebenaran bagi menyiarkan iklan berkenaan,” tulisnya di Facebook hari ini.

Sehubungan itu, KKM menyeru agar masyarakat tidak mudah terpedaya dan terpengaruh dengan kenyataan yang tidak diketahui kesahihannya.

Author

Diyana Rahip

View all posts

View all posts


Kerajaan tiada halangan taja pelajar TVET ke luar negara

KUALA LUMPUR: Kerajaan tidak ada sebarang halangan untuk menaja dan menghantar graduan Pendidikan dan Latihan Teknikal dan Vokasional (TVET) di bawah seliaan Majlis Amanah Rakyat (MARA) bagi menyambung pengajian ke luar negara.

Namun, Perdana Menteri, Datuk Seri Anwar Ibrahim berkata untuk waktu ini program penajaan sedemikian bukan suatu yang mendesak, memandangkan kerajaan lebih menumpukan kepada mengumpul kemahiran dalam negara.

“Jadi, kalau ada keperluan tajaan dalam bidang tertentu yang tidak ada keupayaan dalam negara dan perlu dilatih di luar negara seperti China, Arab, Amerika Syarikat atau Eropah, saya tidak ada masalah. Kita boleh hantar.

“Asyraf Wajdi (Pengerusi MARA) akan mulakan program itu dalam kalangan (pelajar) di bawah kendalian MARA, kita akan cuba hantar. Tetapi di peringkat sekarang, kita tidak fikir ia terlalu mendesak kerana kita mahu bawa kepakaran dan kemahiran itu melatih jumlah yang lebih ramai,” katanya.

Beliau berkata demikian dalam program Temu Anwar di Kolej Kemahiran Tinggi MARA (KKTM) di sini, hari ini.

Beliau menjelaskan antara program penajaan yang akan dibuka kepada graduan tempatan ialah latihan lanjutan yang dikendalikan oleh syarikat pengeluar automobil China, Geely.

“Menurut Geely, mereka mahu ambil 300 lulusan kejuruteraan universiti dan TVET untuk dibawa ke Universiti Geely di negara China untuk diberi latihan tambahan. Kita tidak menghalang sama-sekali. Kita iktiraf kelulusan TVET itu dan tidak benar untuk katakan kita tidak iktiraf,” katanya lagi.

Selain itu, Anwar turut mendedahkan bahawa peluang pekerjaan bagi graduan TVET akan diperluaskan dengan komitmen daripada syarikat-syarikat Jepun yang ada di Malaysia.

Hal tersebut akan direalisasikan melalui program pengembangan industri bernilai RM28 bilion bermula tahun ini yang melibatkan sekitar 15 buah syarikat korporat besar Jepun.

Pelaburan juga mula memasuki pasaran Malaysia dari Arab Saudi dan Amerika Syarikat kata Anwar, yang akan terus memberi manfaat kepada tenaga buruh dalam negara khususnya graduan TVET.

Malah beliau menegaskan bahawa kerajaan juga memberi tumpuan kepada sektor sekuriti makanan dengan menambah pelaburan dalam bidang teknologi agar boleh melonjakkan pendapatan pengusaha pertanian sedia ada dan graduan yang menyertai sektor berkenaan.

“Kita sebut tentang keselamatan makanan tapi dalam bidang teknologi makanan. Saya umum bulan lalu di Kedah, kita sediakan RM3 bilion prasarana untuk pesawah padi, kerana pesawah padi itu dalam kalangan paling miskin.

Mengapa? Kerana kita mahu tingkatkan pendapatan dia. Sekarang satu musim satu tahun. Kita mahu tingkatkan kepada lima musim dalam masa dua tahun, jadi pendapatan dia akan melonjak naik,” katanya lagi. – ASTRO AWANI

Authors

Media Variasi

View all posts

Diyana Rahip

View all posts

View all posts

View all posts


Banjir: Kerajaan Selangor minta PBT kenal pasti longkang tersumbat

KLANG: Kerajaan negeri Selangor meminta semua pihak berkuasa tempatan (PBT) mengenal pasti kawasan perumahan yang mempunyai masalah longkang tersumbat agar masalah ‘backlog’ aliran air yang menjadi punca kejadian banjir di beberapa tempat di negeri itu, dapat diatasi.

Menteri Besar, Datuk Seri Amirudin Shari berkata, pihaknya menerima laporan daripada Pengarah Bomba Selangor, Norazam Khamis, yang memaklumkan antara punca banjir berlaku dalam minggu ini disebabkan longkang tersumbat.

“Jadi kita akan minta setiap PBT segera untuk (bersihkan) longkang bagi elakkan ‘backlog’ khususnya di kawasan perumahan dan hotspot banjir,” katanya kepada pemberita selepas melawat mangsa banjir di pusat pemindahan sementara (PPS) di Sekolah Kebangsaan (SK) Kampung Johan Setia, malam ini.

Amirudin berkata, pihaknya kini lebih bersedia untuk menghadapi bencana banjir khususnya dari segi pengurusan kerana sudah melakukan persediaan lebih awal dari segi khidmat sokongan kesihatan serta kecemasan.

“Pengurusan mencari dan menyelamat kali ini juga lebih pantas bagi menyelamatkan mangsa walaupun ada yang tidak mahu berpindah. Namun pihak bomba akan memantau kawasan tersebut,” katanya.

Amirudin berkata, setakat 10 malam tadi, seramai 211 mangsa ditempatkan di tiga PPS iaitu di Sekolah Kebangsaan (SK) Kampung Johan Setia dan PPS SK Binjai, Meru di Kapar dalam daerah Klang serta PPS Masjid Al Falah Kampung Budiman di daerah Petaling.

Beliau turut memaklumkan tiga mangsa banjir yang ditempatkan di PPS Masjid Al Falah disahkan positif COVID-19 dan dipindahkan ke Dewan Orang Ramai Kampung Budiman

Katanya, pihaknya belum menerima laporan berhubung kejadian banjir berlaku di tempat lain selain tiga kawasan berkenaan dan memaklumkan situasi banjir di Selangor masih terkawal. – BERNAMA


Polis akan buat lebih tangkapan bantu siasat kes penyokong bola sepak gaduh

POLIS tidak menolak kemungkinan akan ada lagi tangkapan bagi membantu siasatan insiden pergaduhan membabitkan penyokong dua pasukan bola sepak di sebuah stesen minyak selepas perlawanan akhir Liga Super pada Selasa.

Ketua Polis Daerah Timur Laut, Asisten Komisioner Soffian Santong berkata, ia berdasarkan siasatan dijalankan dan penahanan 20 lagi individu yang disyaki terbabit dengan insiden itu.

“Polis tidak menolak kemungkinan akan ada lagi tangkapan susulan dibuat berdasarkan siasatan yang dijalankan.

“Orang ramai yang mempunyai maklumat boleh hubungi Pegawai Penyiasat di talian 01119078888 bagi membantu siasatan,” katanya menerusi kenyataan pada Khamis.

Mosh pit dah ada dekat shell ke? pic.twitter.com/SER3qVgnQQ

— keem (@AkeemSharyzal) August 23, 2023

Insiden jam 11.20 malam itu berlaku di sebuah stesen minyak berhampiran Stadium Bandaraya, selepas tamat perlawanan Liga Super antara Penang FC dan Kedah Darul Aman (KDA) FC.

Kejadian dipercayai berpunca daripada provokasi antara kedua-dua penyokong di luar stadium selepas tamat perlawanan bola sepak.

Seramai tujuh individu ditahan yang mana dua daripadanya mengalami cedera di kepala dipercayai terkena balingan batu ketika pergaduhan itu, manakala 20 lagi direman di Mahkamah Majistret Georgetown di Pulau Pinang selama tiga hari.

Menurut Soffian, ujian saringan air kencing terhadap 20 suspek didapati negatif daripada pengambilan dadah.

“Dua daripadanya mempunyai rekod lampau membabitkan dadah,” katanya lagi.

Kes disiasat mengikut Seksyen 148 Kanun Keseksaan dan Seksyen 427 akta sama.

Author

Fazleen Safina Abd Jamil

View all posts

View all posts


KPLB lipat gandakan budaya integriti

LIPIS: Kementerian Pembangunan Luar Bandar (KPLB) akan melaksanakan lebih banyak Program Integriti dan Tadbir Urus Dana Kerajaan dalam kalangan Jawatankuasa Pembangunan dan Keselamatan Kampung (JPKK) di seluruh negara.

Program ini turut memberi penekanan terhadap peranan dan tanggung jawab JPKK.

Timbalan Menteri I Pembangunan Luar Bandar, Datuk Sri Abdul Rahman Mohamad berkata, KPLB menerusi Institut Kemajuan Desa (INFRA) akan turut memfokuskan kepada modul-modul berkaitan integriti dan tadbir urus dana kerajaan bagi memastikan JPKK yang dilantik memahami tatacara dan prosedur dalam pengendalian dana awam.

“Pada masa kini, semua JPKK yang dilantik akan menjalani kursus di INFRA dengan mengikuti beberapa modul asas seperti kepimpinan dan pengurusan kampung, keusahawanan, teknologi maklumat dan inap desa.

“Aspek integriti dan tadbir urus dana kerajaan akan ditambah dan dimasukkan dalam modul sedia ada dengan kerjasama Suruhanjaya Pencegahan Rasuah (SPRM) bagi memastikan kepekaan dan kesedaran JPKK dalam mengendalikan pengurusan dana awam kerajaan selain mengelakkan ketirisan,” katanya.

Beliau berkata demikian ketika hadir merasmikan Kempen Penanaman 100 juta pokok di sekitar Bandar Lipis.

Turut hadir Ketua Pengarah Penyiaran, Datuk Che Roslan Che Daud.

Abdul Rahman mengulas mengenai aduan berkaitan rasuah dan salah guna kuasa di kalangan JPKK Negeri Pahang yang disiarkan dalam beberapa portal berita baru-baru ini.

Katanya, laporan itu turut memetik perangkaan dari Pengarah Bahagian Pendidikan Masyarakat SPRM, Datuk Razim Mohd Nor yang menyatakan SPRM menerima sejumlah 21 maklumat dan aduan melibatkan JPKK Negeri Pahang dalam tempoh lima tahun bermula 2018 yang merangkumi 14 maklumat salah guna kuasa, enam menerima rasuah dan satu tuntutan palsu.

Daripada jumlah itu satu kes telah dituduh di mahkamah, dua kes masih dalam siasatan, lima kes menerima surat untuk memperbaiki kelemahan prosedur JPKK, manakala 13 kes tiada tindakan lanjut.

Dalam pada itu, seramai 15,434 JPKK seluruh negara akan dibekalkan pelbagai maklumat terkini dan sahih daripada kerajaan selain menyalurkan maklumat berkaitan bantuan dan dana yang disediakan oleh kerajaan dalam membangunkan komuniti kampung masing-masing.

Abdul Rahman juga berkata, JPKK yang menjadi barisan hadapan dalam komuniti diharap agar senantiasa menitik beratkan aspek integriti dan tadbir urus yang baik dalam memastikan penyaluran dana kerajaan menerusi bantuan dan projek-projek luar bandar dapat dimanfaatkan oleh penduduk di kawasan luar bandar.

KPLB juga tambah beliau memperkenalkan “Aspirasi Kampung Sejahtera” bagi mencapai aspirasi wawasan “Luar Bandar Sejahtera” ke arah mewujudkan komuniti kampung yang berdaya tahan, berinisiatif, berdikari dan berilmu.

Author

Tun Puteh Wanti

View all posts

View all posts


MPV ‘reverse’ rempuh medan selera di Melaka

MELAKA: Tindakan sebuah kenderaan pelbagai guna MPV yang secara tiba-tiba mengundur dan merempuh Medan Selera Tanjung Kling, di sini, pada petang Sabtu menyebabkan sekumpulan pelanggan berdepan detik cemas.

Namun, kesemua mangsa sempat mengelak dan tidak mengalami sebarang kecederaan dalam kejadian jam 2.43 petang itu.

Ketua Polis Daerah Melaka Tengah, Asisten Komisioner Christopher Patit berkata, siasatan awal mendapati, kemalangan berlaku apabila seorang remaja berusia 16 tahun diminta ibunya untuk memanaskan enjin MPV di ruang parkir di hadapan medan selera berkenaan.

Menurutnya, ketika sedang memanaskan enjin, remaja terbabit tertekan pedal minyak dan mengubah kepada gear undur menyebabkan MPV itu mengundur secara mengejut, sebelum bergesel dengan kereta di parkir bersebelahan.

“MPV itu kemudian merempuh kerusi dan meja diduduki beberapa pelanggan di dalam medan selera itu, mujur mereka sempat mengelak daripada keadaan menjadi lebih serius,” katanya dalam satu kenyataan pada Ahad.

11 pelanggan dirempuh MPV ketika menjamu selera

MELAKA – Kira-kira 11 pelanggan termasuk kanak-kanak dirempuh sebuah kenderaan pelbagai guna (MPV) ketika sedang menjamu selera di Medan Selera Tanjung Kling di sini, semalam.

Ketua Polis Daerah Melaka Tengah, Asisten Komisioner… pic.twitter.com/CgMihuKz3f

— MYNEWSHUB (@mynewshub) August 27, 2023

Insiden itu tular melalui klip video berdurasi 21 saat yang dirakam sistem televisyen litar tertutup (CCTV) gerai medan selera berkenaan yang didapati membabitkan sekurang-kurangnya 11 pelanggan termasuk seorang bayi.

Christopher berkata, bagaimanapun setakat ini, pihaknya belum menerima laporan jumlah sebenar pelanggan terbabit kejadian itu termasuk mereka yang cedera.

“Mungkin ada yang cedera tapi setakat ini polis belum mengetahui jumlah sebenar mangsa yang terbabit, selain tiada mangsa dikesan menjalani rawatan di hospital.

“Siasatan masih dijalankan mengikut Seksyen 43(1) Akta Pengangkutan Jalan 1987 dan kita turut mengambil rakaman CCTV untuk dianalisa,” katanya.

Beliau berkata, kereta yang dipakir bersebelahan MPV itu mengalami kerosakan pada pintu dan cermin.

Author

Fazleen Safina Abd Jamil

View all posts

View all posts


Tsunami politik berulang, BN tersungkur lagi

TSUNAMI politik pada Pilihan Raya Umum ke-14 (PRU14) telah memperlihatkan kejatuhan Barisan Nasional (BN) kali pertama selepas 60 tahun memerintah.

PRU15 yang berlangsung semalam dijangka mengulang sejarah tsunami PRU14 apabila undi 18 tahun, pengundi muda dan Melayu berpecah seribu.

Berikut adalah analisis kewartawanan faktor tsunami politik dalam BN.

Datuk Seri Ismail Sabri Yaakob dikatakan terlalu lambat mengumumkan pembubaran Parlimen, yang dikatakan paling sesuai diumum selepas kemenangan besar Pilihan Raya Negeri (PRN) Melaka dan Johor.

Faktor lain adalah ketiadaan kempen media sosial panglima perang dan perisai BN, Datuk Seri Najib Razak yang dikatakan menjadi faktor utama kemenangan BN di Melaka dan Johor.

Beliau menerima hukuman penjara yang membuka ruang cerah kepada pembangkang untuk menjatuhkan BN dengan mudah.

Presiden UMNO, Datuk Dr Seri Ahmad Zahid Hamidi pula dikatakan menerima nasihat yang salah, meletakkan calon yang tidak berupaya menang dan ini terbukti dengan kekalahan teruk di Dewan Undangan Negeri Perlis, Perak dan Pahang.

Pengundi muda, undi 18 tahun dari generasi TikTok menolak BN sebab sudah didoktrin dalam fikiran mereka bahawa BN sudah rosak, rasuah sebaliknya ‘dosa’ PH yang gagal menunaikan janji boleh dihapuskan dan dilupakan dengan mudah.

Turut dikatakan pengundi awal, polis dan tentera lebih cenderung dengan Perikatan Nasional (PN) dengan menterinya dari blok Bersatu.

Bendera PN juga lebih banyak berbanding BN akibat ahli yang kecewa tidak datang menyokong dan ada yang melakukan sabotaj dalaman sehingga kempen di media sosial juga tidak sehebat PN dan PH.

PN dan PH banyak calon bukan Melayu khususnya DAP tetapi tidak ditonjolkan dan strategi ini berjaya menambat hati Melayu untuk memilih mereka sedangkan majoriti terbesar kerusi diperolehi DAP.

Media utama kini nampak lebih terbuka dan pro PH dan PN sejak awal kempen.

Peratusan kaum Cina keluar mengundi hampir 100 peratus, sedangkan Melayu hanya 60 peratus.

Segala perpecahan Melayu ini dikatakan berpunca daripada Tun Dr Mahathir sehingga natijahnya Pejuang hanya bawa pulang ‘telur ayam’ pada PRU15.

BN dengan kemenangan 30 kerusi di Parlimen menjadi ‘king maker’ sama ada mahu bersama PH atau PN dengan mengajak rakan sekutunya GPS untuk bentuk kerajaan.

PH walau memperoleh kerusi terbanyak iaitu 82 kerusi tidak mampu membentuk kerajaan tanpa gabungan BN, begitu juga PN dengan jumlah kerusi 73 tidak mampu tanpa BN dan GPS (22 kerusi) atau GRS (enam kerusi).

PN dikatakan meletakkan syarat gabungan BN tanpa Ahmad Zahid, namun BN enggan lepaskan Ahmad Zahid walaupun beberapa calon yang menang sudah menuntut Ahmad Zahid turun.

PN dan GPS pula enggan menerima PH yang dianggap menipu dalam janji mereka sebelum ini.

Tiga nama calon PM dikemukakan jika bersama PN dan tolak Ahmad Zahid iaitu Datuk Seri Ismail Sabri- Yaakob, Tan Sri Muhyiddin Yassin dan Datuk Seri Fadillah Yusof.

Jika Muhyiddin dan Ismail Sabri enggan sepakat, nampaknya PM Malaysia ke-10 mungkin dari Sarawak untuk kali pertamanya dalam sejarah.

Bak kata netizen, PM dari Semenanjung sudah gagal menyatukan semua mungkin perlu PM dari Sarawak membawa sinar baharu dalam meraikan perbezaan agama, bangsa dan negara.

Mereka hidup berbilang budaya tidak pernah wujud isu rasis atau sesat menyesatkan dalam agama.

Jika BN akan memilih PH dan melupakan semua sengketa antara mereka? Pastinya GPS tidak akan bersama, tsunami politik berlaku lebih rancak kestabilan tidak akan tercapai.

Sehingga analisis ini ditulis, belum ada lagi pakatan yang dipersetujui untuk membentuk kerajaan.

Mungkin ini hikmahnya Melayu berpecah, perlu jatuh melihat segala kemusnahan, kenali rakan dan lawan untuk bangkit semula!

Author

Tun Puteh Wanti

View all posts

View all posts


Tuan Ibrahim saman Rafizi berhubung kelulusan projek tebatan banjir

KUALA LUMPUR: Menteri Alam Sekitar dan Air, Datuk Seri Tuan Ibrahim Tuan Man memfailkan saman terhadap Timbalan Presiden PKR, Mohd Rafizi Ramli atas dakwaan mengeluarkan kenyataan berbaur fitnah berhubung kelulusan beberapa projek termasuk projek tebatan banjir kepada sebuah syarikat.

Tuan Ibrahim, 62, selaku plaintif memfailkan saman fitnah itu menerusi Tetuan Yusfarizal Aziz & Zaid, semalam (17 Nov) di Mahkamah Tinggi di sini dengan menamakan Mohd Rafizi, 45, sebagai defendan tunggal.

Dalam pernyataan tuntutannya, Tuan Ibrahim mendakwa Mohd Rafizi mengeluarkan kenyataan fitnah pada dua sidang media di Ibu Pejabat PKR di Petaling Jaya dan kenyataan itu turut disiarkan secara langsung di YouTube defendan, pada 7 dan 9 Nov lepas.

Timbalan Presiden PAS itu mendakwa kenyataan fitnah tersebut membawa maksud dalam tempoh kerajaan sementara, terdapat rundingan, perbincangan dan usaha melibatkan plaintif giat dijalankan bagi meluluskan projek bernilai RM2 bilion kepada syarikat Mangkubumi Sdn Bhd secara rundingan terus untuk kerja-kerja rancangan tebatan banjir Sungai Langat.

Plaintif juga mendakwa kenyataan fitnah itu membawa maksud beliau meluluskan dua projek loji rawatan kumbahan dan rangkaian paip pembetungan di Papan, Daerah Kinta dan satu projek pembinaan rangkaian paip pembetungan di kawasan Petaling Jaya kepada Mangkubumi, kesemuanya berjumlah lebih RM2.3 bilion selain berkomplot dengan Perdana Menteri Tan Sri Muhyiddin Yassin ketika itu dalam penganugerahan projek-projek di bawah Program Jana Wibawa secara rahsia.

Plaintif mendakwa, kenyataan fitnah itu adalah suatu pembohongan, tohmahan jahat dan penyelewengan direka-reka berdasarkan kepada versi fakta yang diputar belit untuk memberi gambaran bahawa beliau secara tidak jujur melangkaui kuasa selaku menteri dalam kerajaan sementara serta seorang yang tidak amanah.

Menurut plaintif, kenyataan fitnah itu menimbulkan tanggapan dan persepsi buruk terhadap beliau selaku pemimpin politik yang sentiasa mengamalkan prinsip-prinsip Islam dalam pentadbirannya, dikecam warga maya melalui media sosial yang mana plaintif tidak berupaya untuk menjawabnya serta memberi penjelasan.

Sehubungan itu, Tuan Ibrahim memohon defendan membuat permohonan maaf secara terbuka dengan menyiarkannya dalam akhbar tempatan berbahasa Melayu, Inggeris, di Facebook milik defendan, laman sesawang PKR, Twitter serta YouTube defendan dalam tempoh 14 dari tarikh penghakiman selain menarik balik atau memadam keseluruhan kenyataan media di laman sosial sama dalam tempoh 48 jam dari tarikh penghakiman.

Plaintif juga memohon satu perintah injunksi bagi menghalang defendan, ejen atau pembantunya menyiarkan dan menerbitkan apa-apa kenyataan serta video serupa secara langsung atau tidak langsung selain menuntut ganti rugi am, teladan dan keterlaluan.

Peguam Yusfarizal Yussoff mewakili Tuan Ibrahim ketika dihubungi Bernama mengesahkan telah memfailkan saman tersebut. – BERNAMA


Bawa masuk kepakaran asing, ‘bunuh’ kepakaran tempatan

SATU demi satu kepakaran luar dibawa masuk ke Malaysia demi agenda ekonomi hingga tanpa sedar menyinggung perasaan dan hati sebilangan rakyat Malaysia.

Kementerian Sumber Manusia (KSM) dijangka membawa masuk 500,000 pekerja asing ke negara ini secara berperingkat menerusi Pelan Kelonggaran Penggajian Pekerja Asing bagi mengatasi masalah kekurangan pekerja asing.

Kementerian Perumahan dan Kerajaan Tempatan (KPKT) pula akan membawa masuk pakar Housing Development Board (HDB) dari Singapura dalam pembangunan perumahan.

Apakah anak jati Malaysia sudah tidak dinilai dan dihargai lagi dari sudut kemahiran dan kepakaran?

Adakah negara benar-benar telah ketandusan pakar?

Mengapa negara masih membuka pintu untuk mengambil pakar negara luar, dan menidak serta berat sebelah dalam urusan kepakaran terutama perumahan.

Atau negara masih memandang rendah kepakaran tempatan yang secara jelas ada yang menempa nama di luar negara, tidak di tempat sendiri.

Persoalan lanjut, mengapa kerajaan Malaysia memilih HDB, yang didakwa menggunakan alternatif ini untuk memecahkan dominasi kaum dalam sistem perumahan di Singapura.

HDB telah lama menjadi penasihat pembangunan di Batu Kawan SPS.

Ada yang mendakwa, DAP akan menghadap PAP Kerajaan Singapura untuk dapat nasihat membawa perancangan Devide & Rule, dan selepas PRU13 habis semua Kampung Melayu di Pulau Pinang ranap dan dibina kondominium.

Kini Menteri secara terang dan terancang menjemput HDB SG masuk. Apa akan jadi dengan tanah rizab Melayu di Tanah Melayu?

Benarkah menurut petikan dari buku Pembandaran Kolonial dan Penghapusan Bangsa Melayu di Malaysia, sistem kuota perumahan telah diperkenalkan dan kampung-kampung Melayu dihapuskan atas nama pembangunan?

Di mana ada kampung Melayu di situlah pemaju masuk.

Pihak berkuasa tempatan (PBT) pula didakwa seperti ‘kambing hitam’, digunakan sebagai gerakan menghapuskan kawasan penduduk golongan B40, demi pembangunan yang gah.

Berita dipinjamkan pakar dari negara luar mungkin baik untuk ekonomi negara, tetapi mungkin tidak bagus dalam aspek kemahiran jangka panjang rakyat tempatan di tanah air sendiri.

Jangan sampai ayat “mereka dah lama rancang kita je yang lalai” memakan diri kita satu hari nanti.

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Pastikan perpaduan dan kesatuan UMNO Johor tetap terpelihara – Khaled

JOHOR BAHRU: Pengerusi Badan Perhubungan UMNO Johor yang baharu, Datuk Seri Mohamed Khaled Nordin, berkata peralihan kepimpinan itu bukan untuk menguatkan mana-mana kelompok atau kumpulan tetapi sebaliknya bagi memulih, merawat dan membangunkan semula kekuatan parti.

Mohamed Khaled, yang mengambil alih jawatan itu daripada Datuk Seri Ir Hasni Mohammad, bertekad untuk memastikan perpaduan dan kesatuan UMNO negeri itu tetap terpelihara.

Sambil berterima kasih kepada Presiden UMNO, Datuk Seri Dr Ahmad Zahid Hamidi atas kepercayaan terhadap beliau bagi menggalas tanggungjawab itu, Naib Presiden UMNO itu menyifatkan jawatan baharu tersebut datang dengan tanggungjawab yang sangat berat.

“Saya juga sangat menghargai sumbangan besar Datuk Seri Hasni Mohammad terhadap UMNO Johor.

“Peralihan kepimpinan ini dilakukan untuk saya meneruskan kerja-kerja baik yang telah beliau laksanakan, insya-Allah,” katanya dalam kenyataan yang dimuat naik di Facebook beliau, pada Ahad.

Jumaat lepas, Majlis Tertinggi (MT) UMNO membuat keputusan menggugurkan Hasni, yang juga Ahli Parlimen Simpang Renggam, daripada terus memimpin UMNO Johor dan menggantikannya dengan Mohamed Khaled.

“Adat berpolitik, pasti ada badai dan geloranya. Terimalah ia sebagai pasang surut dalam perjuangan dan Insya-Allah akan ada hikmah terpenting dari segalanya itu,” katanya.

Justeru, Ahli Parlimen Kota Tinggi itu menyeru semua pemimpin UMNO Johor bertaut kembali dan bermuafakat demi kelangsungan parti, selain tidak akan menyisih dan meminggirkan sesiapa.

“Semua bagi saya adalah sahabat dan keluarga besar UMNO Johor yang akan dirai dan dihargai,” kata bekas Menteri Besar Johor itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Polis tahan lelaki disyaki hina institusi raja

KUALA LUMPUR: Polis menahan seorang lelaki kerana disyaki menghina institusi diraja di laman sosial Facebook.

Setiausaha Polis Diraja Malaysia (PDRM), Datuk Noorsiah Mohd Saaduddin berkata, suspek berusia 42 tahun itu yang merupakan pemilik akaun Facebook bernama ‘Raja Hairun’, ditahan di Temerloh, Pahang, hari ini.

“Permohonan reman terhadap suspek di bawah Seksyen 117 Kanun Tatacara Jenayah akan dibuat di lokap berpusat Kuala Lumpur, esok.

“Siasatan dijalankan oleh Unit Siasatan Jenayah Terkelas, Bahagian D5, Jabatan Siasatan Jenayah Bukit Aman di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998,” katanya dalam kenyataan di sini hari ini.

Sementara itu, Noorsiah menasihatkan masyarakat agar sentiasa menghormati institusi beraja yang telah dijamin oleh Perlembagaan, demi kestabilan negara, bangsa dan agama.

“Mana-mana individu atau pihak yang didapati dengan sengaja mengeluarkan sebarang kenyataan menghina dan memperlekeh institusi beraja akan diambil tindakan tegas,” katanya. – BERNAMA


Waspada peningkatan Malaria

KUALA TERENGGANU: Jabatan Kesihatan Negeri Terengganu (JKNT) menasihatkan orang ramai supaya berwaspada serta berhati-hati dengan peningkatan kes demam malaria di negeri itu kebelakangan ini.

Ia berikutan terdapat pertambahan kes yang ketara iaitu daripada lapan kes bagi tempoh Januari hingga April 2022 kepada 17 kes bagi tempoh sama tahun ini di Terengganu.

Pengarahnya, Datuk Dr Kasemani Embong berkata, daripada 17 kes dilaporkan tahun ini, sebanyak 16 kes melibatkan kes malaria zoonotik manakala satu lagi kes import malaria manusia (Plasmodium vivax).

“Kita dapati terdapat peningkatan kes yang ketara iaitu sebanyak 112.5 peratus tahun ini berbanding tahun lalu dan daerah Hulu Terengganu mencatat kes tertinggi iaitu sebanyak sembilan kes.

“Bagaimanapun tiada wabak atau kematian akibat malaria dilaporkan setakat ini, sama seperti tempoh sama tahun lalu,” katanya kepada Bernama.

Sehubungan itu, Dr Kasemani menasihatkan orang ramai supaya segera mendapatkan rawatan di klinik atau hospital berdekatan sekiranya mengalami gejala malaria seperti demam, sejuk menggigil, berpeluh dan lemah tubuh badan.

Sebagai langkah pencegahan terutama bagi penduduk di kawasan hutan dan pinggir hutan, mereka dinasihatkan agar memakai pakaian yang melindungi keseluruhan badan daripada gigitan nyamuk, menggunakan ubat penghalau nyamuk dan mengelak berada di luar rumah pada waktu malam.

“Mereka yang mengalami gejala terutama yang mempunyai sejarah pergi ke kawasan berisiko malaria atau pulang dari negara endemik malaria seperti Indonesia, Filipina atau India perlu segera mendapatkan rawatan.

“Saya nak ingatkan bahawa malaria boleh membawa maut jika tidak dirawat dan didiagnos lebih awal,” katanya. – BERNAMA


103 aduan mengenai perkhidmatan estetik sepanjang Jan-Ogos – KJ

KUALA LUMPUR:  Kementerian Kesihatan (KKM) telah menerima sejumlah 103 aduan mengenai fasiliti yang menawarkan perkhidmatan estetik antara Januari hingga Ogos tahun ini.

Menterinya Khairy Jamaluddin berkata laporan itu melibatkan kesan advers termasuk kecacatan dan kematian akibat prosedur estetik yang dilakukan oleh pengamal dan bukan pengamal perubatan yang tidak cekap.

Beliau berkata prosedur perubatan estetik, terutama yang invasif dan invasif minimum hanya boleh dijalankan oleh pengamal perubatan berkelayakan di premis yang berdaftar atau berlesen di bawah Akta Kemudahan dan Perkhidmataan Jagaan Kesihatan Swasta 1998 (Akta 586).

“Kementerian Perdagangan Dalam Negeri dan Hal Ehwal Pengguna dan KKM telah melaksanakan libat urus dengan pihak berkepentingan untuk memahami situasi dengan lebih jelas dan untuk membangunkan peraturan yang akan melindungi orang awam serta tidak menghalang perkembangan industri ini.

“Mengawal selia industri ini memberi faedah memandangkan pengamal tidak sepatutnya dibenarkan melanggar prosedur perubatan,” katanya ketika berucap pada Sidang Kemuncak Dermatologi dan Perubatan Estetik Asia (ADAMS) 2022 yang julung kali dianjurkan, hari ini.

Sementara itu, bercakap pada sidang media, Khairy berkata KKM akan mencadangkan konsesi ditenderkan bagi pembinaan tempat letak kereta bertingkat di hospital yang memerlukan dalam masa terdekat.

Beliau berkata ketika ini kementerian itu sedang membuat pemetaan hospital yang berdepan masalah kekurangan tempat letak kereta kritikal seperti Hospital Tengku Ampuan Rahimah, Klang dan Hospital Serdang.

“Apabila pemetaan (selesai) dibuat, kita akan bincang dengan EPU (Unit Perancang Ekonomi) untuk pembinaan. Sebab itu adalah satu caranya untuk kita memaksimumkan kawasan terhad dengan kemudahan tempat letak kereta bertingkat seperti yang kita buat di Hospital Kuala Lumpur,” katanya.

Mengulas isu lain, Khairy berkata KKM tidak merancang mengkaji semula tempoh kuarantin wajib COVID-19 selama lima hari dan hanya akan berbuat demikian apabila penguatkuasaan Akta Pencegahan dan Pengawalan Penyakit Berjangkit 1988 berakhir hujung tahun ini.

“Sekarang kita semua bergantung pada integriti masing-masing. Apabila kita masuk ke fasa peralihan ke endemik, kita serah kepada kebertanggungjawaban individu dan solidariti komuniti. Jadi inilah pendekatan yang telah kita persetujui dan kita mesti jujur dengan apa sahaja laporan yang kita buat,” katanya. – BERNAMA


Belanjawan 2024 dibahas peringkat jawatankuasa mulai esok

PETALING JAYA: Ahli-ahli parlimen akan membahaskan Rang Undang-Undang (RUU) Perbekalan 2024 di peringkat jawatankuasa bermula esok, selepas diluluskan di peringkat dasar di Dewan Rakyat, Khamis lalu.

Menurut takwim Parlimen Malaysia, ahli-ahli parlimen akan mengambil bahagian dalam perbahasan RUU peringkat jawatankuasa 12 hari bermula 6 hingga 27 November ini.

Khamis lalu, RUU Perbekalan 2024 diluluskan peringkat dasar selepas lebih suara bersetuju dalam undian suara dilakukan.

Undian meluluskan belanjawan peringkat dasar menandakan berakhirnya pembacaan kali kedua dan seterusnya akan beralih ke peringkat jawatankuasa.

Jika diluluskan peringkat jawatankuasa, bacaan ketiga akan dibuat di Dewan Rakyat sebelum dibawa ke Dewan Negara melalui proses sama.

Peringkat akhir RUU tersebut akan dipersembah kepada Yang di-Pertuan Agong untuk mendapatkan perkenan Seri Paduka.

Terdahulu, Perdana Menteri, Datuk Seri Anwar Ibrahim yang juga Menteri Kewangan menggulung perbahasan Belanjawan 2024, bagi Kementerian Kewangan yang merupakan kementerian terakhir membuat penggulungan.

Belanjawan 2024 bertemakan ‘Reformasi Ekonomi Memperkasa Rakyat’ dibentang Anwar di Parlimen pada 13 Oktober lalu melibatkan peruntukan RM393.8 bilion iaitu belanjawan tertinggi dibentang dalam sejarah Malaysia.

Daripada jumlah tersebut, RM303.8 bilion adalah untuk perbelanjaan mengurus, RM90 bilion sebagai perbelanjaan pembangunan manakala RM2 bilion untuk simpanan luar jangka.

RUU itu dibahas lapan hari mulai 16 Oktober oleh 162 ahli parlimen blok kerajaan dan pembangkang dan digulung oleh semua 25 kementerian dan tiga Jabatan Perdana Menteri selama empat hari bermula Isnin lalu.

SESI LIBAT URUS

Menurut aturan mesyuarat Dewan Rakyat esok, Datuk Mohd. Isam Mohd. Isa [BN-Tampin] akan meminta Menteri Pertanian dan Keterjaminan Makanan menyatakan jenis tanaman serta ternakan yang sedang diberi tumpuan bagi menambah baik tahap sara hidup diri, agar dapat meningkatkan keterjaminan dan mengurangkan kebergantungan import makanan.

Datuk Seri Saifuddin Abdullah [PN-Indera Mahkota] pula meminta Menteri Ekonomi menyatakan status pelaksanaan Rangka Tindakan Ekonomi Digital Malaysia (MyDigital).

Datuk Andi Muhammad Suryandy Bandy [BN-Kalabakan] akan meminta Menteri Sumber Asli, Alam Sekitar dan Perubahan Iklim menyatakan perkembangan terkini projek tebatan banjir dan pembinaan tebing di lencongan sungai Tawau.

Sementara itu, Afnan Hamimi Taib Azamudden [PN-Alor Setar] meminta Menteri Kerja Raya menyatakan hala tuju kerajaan Persekutuan terhadap sistem Identifikasi Frekuensi Radio (RFID) di semua lebuh raya dan usaha menambah baik sistem kutipan tol untuk kelancaran pengguna lebuh raya.

Mesyuarat ketiga Dewan Rakyat berlangsung selama 32 hari bermula 9 Oktober lalu hingga 30 November ini.- Utusan

Authors

Media Variasi

View all posts

Diyana Rahip

View all posts

View all posts

View all posts


Kesan tapak kaki kanak-kanak 1,900 tahun ditemukan di ‘City of Gladiators’ di barat Türkiye

MUGLA, Türkiye: Tapak kaki kanak-kanak, sejak ribuan tahun, ditemukan dalam penggalian di bandar purba Stratonikeia di barat Türkiye.

Profesor Bilal Sogut, ketua penggalian Stratonikeia memberitahu Anadolu bahawa kerja-kerja yang dilakukan pasukannya di bandar purba yang terletak di daerah Yatagan di wilayah Mugla, pada 2023 telah membuahkan hasil.

Sogut berkata, mereka telah melakukan usaha yang mengagumkan pada sambutan 100 tahun Republik, yang membawa kepada banyak penemuan.

“Kami menjumpai kesan tapak kaki sejak hampir 1,900 tahun dalam tinggalan penutup atas mandian zaman Rom. Kami juga menentukan bahawa kesan tapak kaki ini, pada batu bata yang digunakan dalam peti besi itu, adalah milik tiga kanak-kanak berumur 2 hingga 3 tahun yang berbeza,” kata Sogut.

“Dalam kerja-kerja kami sebelum ini, kami menemui gambaran yang berbeza pada jubin bumbung dan bata dinding, tetapi buat pertama kalinya, kami menemui jejak sebegitu. Kesan tapak kaki ini datang dari arah yang berbeza, dan mereka tidak semua ke arah yang sama. Ini, bagi kami, adalah perkembangan positif,” tambahnya.

Stratonikeia dipanggil sebagai “City of Gladiators” dan disenaraikan dalam senarai sementara Warisan Dunia Unesco.

Ia juga dikenali sebagai salah satu bandar marmar terbesar di dunia. Penggalian di bandar purba itu bermula pada tahun 1977.

Bandar purba, penting untuk zaman Hellenistik, Rom dan Byzantine, serta kerajaan Anatolia, era Uthmaniyyah dan Republik, menempatkan artifak penting. – Anadolu

Author

Taufik Asmady Abdul Aziz

View all posts

View all posts


Maksud bacaan doa akhir tahun, awal tahun baharu Hijrah

AWAL Muharram atau Maal Hijrah merupakan suatu hari yang penting bagi umat Islam kerana menandakan peristiwa penting yang berlaku dalam sejarah Islam iaitu memperingati penghijrahan Nabi Muhammad s.a.w dari Kota Mekah ke Madinah pada tahun 622 Masihi.

Peristiwa bersejarah itu berlaku pada 1 Muharam tahun baru bagi takwim hijrah. Sempena dengan kedatangan Tahun Baru Islam 1445H bersamaan 1 Muharram 1445H, marilah sama-sama kita mengakhiri penghujung tahun dan memulakan awal tahun baru Islam dengan membaca doa akhir tahun dan awal tahun Hijrah.

Doa akhir tahun Hijrah (1444H) mestilah dibaca sebelum masuk waktu Maghrib (akhir waktu Asar atau selepas solat Asar) pada 29 Zulhijjah 1444H bersamaan 18 Julai 2023 (Selasa). Bagi yang ingin mengetahui maksud doa ini di dalam bahasa Melayu, disertakan maksudnya untuk pengetahuan kita semua.

Ini maksud doa akhir tahun:

Segala pujian bagi Allah, Tuhan semesta alam. Semoga Allah melimpahkan rahmat dan keselamatan kepada junjungan kami Nabi Muhammad SAW, beserta para keluarga dan sahabatnya.

Ya Allah, segala yang telah kami kerjakan selama ini dari apa yang menjadi laranganMu, sedang kami belum bertaubat, padahal Engkau tidak melupakan dan Engkau bersabar (dengan kasih SayangMu), yang sesungguhnya Engkau berkuasa memberikan siksa untuk kami, dan Engkau telah mengajak kami untuk bertaubat sesudah melakukan maksiat.

Kerana itu ya Allah, kami mohon ampunanMu dan berilah ampun kepada kami dengan kemurahanMu.

Segala apa yang telah kami kerjakan, selama tahun ini, berupa amal perbuatan yang Engkau redhai dan Engkau janjikan akan membalasnya dengan pahala, kami memohon kepadaMu, wahai Zat Yang Maha Pemurah, Wahai Zat Yang Mempunyai Kebesaran dan Kemuliaan, semoga berkenan menerima amal kami dan semoga Engkau tidak memutuskan harapan kami kepadaMu, wahai Zat Yang Maha Pemurah.

Ya Allah, berikan kebaikan hidup di dunia dan kebaikan hidup di Akhirat, serta jauhkan kami dari azab api neraka.

Dan semoga Allah memberikan rahmat dan kesejahteraan atas penghulu kami Muhammad, Keluarga dan sahabatnya.

Maksud doa awal tahun:

Dengan menyebut nama Allah Yang Maha Pemurah lagi Maha Penyayang.

Segala puji bagi Allah, Tuhan semesta alam, Semoga Allah sentiasa melimpahkan rahmat dan keselamatan kepada junjungan kami Nabi Muhammad, beserta keluarga dan sahabatnya.

Ya Allah, Engkaulah Yang Abadi, Dahulu, lagi Awal. Dan hanya kepada anugerahMu yang Agung dan dermawanMu tempat bergantung.

Dan tahun baru ini benar-benar telah datang. Kami memohon kepadaMu perlindungan dalam tahun ini dari (godaan) syaitan yang direjam, pembantu-pembantunya dan bala tenteranya.

Dan kami memohon pertolongan untuk mengalahkan hawa nafsu amarah yang mengajak kepada kejahatan, agar kami sibuk melakukan amal yang dapat mendekatkan diri kami kepadaMu wahai Dzat yang memiliki Keagungan dan Kemuliaan.

Wahai Tuhan yang Maha Mengasihani kepada hamba-hambaNya. Ya Allah, berikanlah kebaikan hidup di dunia dan kebaikan hidup di akhirat, serta jauhkan kami dari azab neraka.

Semoga Allah sentiasa melimpahkan rahmat dan keselamatan kepada junjungan kami Nabi Muhammad, beserta para keluarga dan sahabatnya. – MINGGUAN WANITA

Authors

Media Variasi

View all posts

Diyana Rahip

View all posts

View all posts

View all posts